REGOLAMENT TA’ IMPLIMENTAZZJONI TAL-KUMMISSJONI (UE) 2021/582

tad-9 ta’ April 2021

li jimponi dazju anti-dumping provviżorju fuq l-importazzjonijiet ta’ prodotti tal-aluminju rrumblati ċatti li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 7(4) tiegħu,

Wara li kkonsultat lill-Istati Membri,

Billi:

1. PROĊEDURA

1.1. Bidu

(1) Fl-14 ta’ Awwissu 2020, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward tal-importazzjonijiet ta’ prodotti tal-aluminju rrumblati ċatti (“AFRPs” jew “il-prodott ikkonċernat”) li joriġinaw mir-Repubblika tal-Poplu taċ-Ċina (“ir-RPĊ” jew il-“pajjiż ikkonċernat”) abbażi tal-Artikolu 5 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-Notifika ta’ Bidu”).

(2) Il-Kummissjoni bdiet l-investigazzjoni wara lment ippreżentat fit-30 ta’ Ġunju 2020 minn European Aluminium (“l-ilmentatur”) f’isem il-produtturi ta’ prodotti tal-aluminju rrumblati ċatti. L-ilmentatur jirrappreżenta aktar minn 25 % tal-produzzjoni totali tal-Unjoni ta’ prodotti tal-aluminju rrumblati ċatti. Barra minn hekk, kif speċifikat fin-nota dwar il-locus standi, l-ilment kien appoġġat minn produtturi li jammontaw għal aktar minn 80 % tal-produzzjoni totali tal-Unjoni mhux ristretta fil-perjodu ta’ investigazzjoni. L-ilment kien fih evidenza ta’ dumping u tad-dannu materjali li jirriżulta, li kienet biżżejjed biex tiġġustifika l-bidu tal-investigazzjoni.

1.2. Reġistrazzjoni

(3) Skont l-Artikolu 14(5a) tar-Regolament bażiku, il-Kummissjoni jenħtieġ li tirreġistra l-importazzjonijiet soġġetti għal investigazzjoni anti-dumping matul il-perjodu ta’ qabel id-divulgazzjoni sakemm ma jkollhiex biżżejjed evidenza li ċerti rekwiżiti ma ġewx issodisfati. Wieħed minn dawn ir-rekwiżiti, kif indikat fl-Artikolu 10(4)(d) tar-Regolament bażiku, huwa li addizzjonalment għal-livell tal-importazzjonijiet li jkunu kkawżaw dannu matul il-perjodu ta’ investigazzjoni jkun hemm żieda oħra sostanzjali fl-importazzjonijiet. Kif muri fit-Tabella 1, l-importazzjonijiet ta’ prodotti tal-aluminju rrumblati ċatti li joriġinaw mir-RPĊ urew tnaqqis ta’ 26 % fl-erba’ xhur wara l-bidu meta mqabbla mal-perjodu ta’ investigazzjoni. Peress li ma kien hemm l-ebda indikazzjoni fil-fajl li l-importazzjonijiet ta’ prodotti tal-aluminju rrumblati ċatti kif definit fil-premessa (55) hawn taħt huma soġġetti għal varjazzjonijiet staġjonali, il-Kummissjoni ma qisitx li kien meħtieġ li tqabbel ukoll il-livell tal-importazzjonijiet matul il-perjodu minn Settembru sa Diċembru 2019 mal-livell tal-importazzjonijiet matul l-istess xhur fis-sena preċedenti. Id-data wara l-bidu tal-investigazzjoni kienet ibbażata fuq il-kodiċijiet TARIC maħluqa għall-prodott ikkonċernat fil-bidu tal-investigazzjoni. Dan tqabbel mal-importazzjonijiet medji ta’ kull xahar mir-RPĊ għal erba’ xhur fil-PI. Tabella 1 Importazzjonijiet miċ-Ċina fil-PI u wara l-bidu (tunnellati) Perjodu ta’ investigazzjoni Medja ta’ kull xahar tal-perjodu ta’ investigazzjoni Settembru–Diċembru 2020 Settembru–Diċembru 2020 Medja ta’ kull xahar Importazzjonijiet miċ-Ċina fl-UE 265 727 22 144 88 576 16 382 Sors: Il-bażi tad-data tal-Eurostat u s-Sorveljanza

(4) Konsegwentement, il-Kummissjoni ma għamlitx l-importazzjonijiet tal-prodott ikkonċernat soġġetti għar-reġistrazzjoni skont l-Artikolu 14(5a) tar-Regolament bażiku, peress li l-kundizzjoni tal-Artikolu 10(4)(d) tar-Regolament bażiku, jiġifieri żieda sostanzjali oħra fl-importazzjonijiet, ma ġietx issodisfata.

1.3. Partijiet interessati

(5) Fin-Notifika ta’ Bidu, il-Kummissjoni stiednet lill-partijiet interessati jagħmlu kuntatt magħha sabiex jipparteċipaw fl-investigazzjoni. Barra minn hekk, hija infurmat b’mod speċifiku lill-ilmentaturi, lill-produtturi magħrufa tal-Unjoni, lill-produtturi esportaturi magħrufa u lill-awtoritajiet fir-RPĊ, lill-importaturi u lill-utenti magħrufa kif ukoll lill-assoċjazzjonijiet magħrufa li huma kkonċernati dwar il-bidu tal-investigazzjoni u stednithom jipparteċipaw.

(6) Il-partijiet interessati kellhom opportunità jikkummentaw dwar it-tnedija tal-investigazzjoni u jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(7) Bosta partijiet talbu smigħ mas-servizzi tal-Kummissjoni. Il-partijiet li talbu dan ingħataw l-opportunità li jinstemgħu.

1.4. Talba għall-anonimità

(8) Utent wieħed, Kumpanija A, talab l-anonimità sabiex jiġu evitati azzjonijiet possibbli ta’ ritaljazzjoni minn xi wħud mill-ilmentaturi, li kienu wkoll il-fornituri tiegħu.

(9) European Aluminium ikkummentat li l-Kumpanija A ma kellhiex locus standi f’dan il-proċediment peress li, skont European Aluminium, ma kinitx ippreżentat lilha nnifisha jew ipprovdiet li kien hemm rabta oġġettiva bejn l-attivitajiet tagħha u l-prodott simili kif definit fit-Taqsima 2.2 hawn taħt. Hija sostniet ukoll li l-kunfidenzjalità tal-identità tal-Kumpanija A ma kinitx iġġustifikata mir-riskju ta’ miżuri ta’ ritaljazzjoni minn ġewwa l-UE fuq il-bażi li l-Kumpanija A kienet tinsab fl-UE fejn japplikaw il-valuri fundamentali Ewropej u li l-produtturi Ewropej tal-prodott simili mhumiex se jwettqu tali prattika.

(10) L-informazzjoni fil-fajl (3) u l-informazzjoni kunfidenzjali kondiviża mill-Kumpanija A mal-Kummissjoni wriet li l-Kumpanija A rreġistrat bħala parti interessata fiż-żmien dovut u wriet rabta oġġettiva bejn l-attivitajiet tagħha u l-prodott taħt investigazzjoni. F’dak li għandu x’jaqsam mar-raġunijiet tat-talba għall-anonimità, il-Kummissjoni kkunsidrat li l-kumpanija pprovdiet ġustifikazzjoni suffiċjenti għat-talba tagħha. B’mod partikolari, il-Kumpanija A pprovdiet informazzjoni dokumentata kif xieraq rigward il-biżgħat ta’ ritaljazzjoni kummerċjali minħabba n-natura tal-attivitajiet tagħha u r-relazzjonijiet kummerċjali tagħha ma’ partijiet oħra attivi fis-suq inkwistjoni. Konsegwentement, il-Kummissjoni tat l-anonimità lill-kumpanija inkwistjoni għall-finijiet ta’ din l-investigazzjoni.

1.5. Kummenti dwar il-bidu

1.5.1. Kummenti dwar id-dannu

(11) Il-kumpanija A u Shanghai Huafon Aluminium Corporation (“Huafon”), ilmentaw dwar in-nuqqas ta’ raġunament b’rabta mal-esklużjoni tal-prodotti msemmija fil-premessa (57) u fid-definizzjoni tal-prodott taħt investigazzjoni tan-Notifika ta’ Bidu.

(12) Ir-Regolament bażiku jipprovdi li l-ilment jenħtieġ li jinkludi deskrizzjoni sħiħa tal-prodott allegatament oġġett ta’ dumping. Huwa ma jipprevedi l-ebda rekwiżit għall-ilmentatur li jipprovdi raġunament fir-rigward tal-prodotti li ma jixtieqx ikopri fl-ilment tiegħu. Għal din ir-raġuni, din il-pretensjoni ma ntlaqgħetx.

(13) Il-kumpanija A sostniet ukoll li, peress li l-ilment tressaq minn produtturi li jirrappreżentaw biss 80 % tal-produzzjoni tal-Unjoni, jista’ jiġi preżunt li l-produtturi li jammontaw għal 20 % tal-produzzjoni tal-Unjoni ma ġarrbu l-ebda dannu materjali.

(14) Il-livell ta’ appoġġ għall-bidu ta’ investigazzjoni mhuwiex indikattiv tad-dannu mġarrab mill-industrija tal-Unjoni. Ir-rekwiżiti legali relatati mal-bidu ta’ investigazzjoni huma stabbiliti fl-Artikolu 5 tar-Regolament bażiku. L-ilment kien fih biżżejjed evidenza biex tiġġustifika l-bidu ta’ investigazzjoni skont l-Artikolu 5(2). Minbarra dan, kif imfakkar mill-Kumpanija A, l-ilment tressaq u ġie appoġġat mill-produtturi tal-Unjoni li jammontaw għal 80 % tal-produzzjoni totali mhux kaptiva tal-Unjoni, li tirrappreżenta b’mod ċar proporzjon kbir tal-industrija tal-Unjoni kif meħtieġ skont l-Artikolu 5(4). Għal dawn ir-raġunijiet, il-Kummissjoni ma laqgħetx il-pretensjoni.

(15) L-istess utent argumenta li ċerti indikaturi tal-ħsara deskritti fl-ilment kienu bbażati fuq prodotti esklużi mill-ambitu tal-investigazzjoni. Madankollu, peress li din il-pretensjoni ma kinitx speċifika biżżejjed u fi kwalunkwe każ ma kinitx sostnuta minn evidenza, ma ġietx milqugħa.

(16) Utent, Valeo Systèmes Thermiques SAS (“Valeo”), sostna li l-ilmentatur kien ipproċeda għal analiżi tad-dannu segmentata u li din l-analiżi ma wrietx dannu għall-prodotti tal-aluminju rrumblati ċatti destinati għal skambjaturi tas-sħana awtomobilistiċi (“HEX AFRPs”) fid-dawl tal-marġnijiet tat-twaqqigħ tal-prezz u tal-bejgħ taħt il-prezz de minimis irrapportati fl-ilment. Valeo rrefera wkoll għar-rapporti finanzjarji tal-produttur ewlieni ta’ din il-kategorija ta’ prodotti u indika li huwa rrapporta prestazzjoni finanzjarja tajba fl-2019 u fl-ewwel nofs tal-2020 u ma elenkax l-importazzjonijiet mir-RPĊ bħala riskju.

(17) Il-Kummissjoni nnotat li l-ilment ma kienx fih analiżi sħiħa tad-dannu għal kull segment iżda pjuttost kalkoli tat-twaqqigħ tal-prezz u tal-bejgħ taħt il-prezz għal tliet tipi ta’ prodotti rappreżentattivi, inklużi l-HEX AFRPs awtomobilistiċi. F’dak li għandu x’jaqsam ma’ dan it-tip ta’ prodott, ma kienx fih l-indikaturi speċifiċi kollha tad-dannu. Minflok, l-ilment kien fih sett wieħed tal-indikaturi kollha relatati mal-prodott simili kollu kemm hu iżda mhux analiżi tad-dannu għal kull segment.

(18) F’dak li għandu x’jaqsam mal-produttur ewlieni tal-HEX AFRPs awtomobilistiċi, il-Kummissjoni osservat li l-firxa ta’ prodotti tiegħu mhijiex limitata esklużivament għal HEX AFRPs awtomobilistiċi iżda tinkludi wkoll b’mod partikolari prodotti ta’ Refriġerazzjoni ta’ Kondizzjonament tal-Arja b’Ventilazzjoni tat-Tisħin (“HVACR”). Barra minn hekk, ir-rapporti finanzjarji ta’ dak il-produttur ma jirrigwardawx esklużivament il-bejgħ tiegħu fl-Unjoni iżda pjuttost l-attivitajiet tiegħu madwar id-dinja, li jispjega għaliex ma jidentifikax ir-RPĊ bħala riskju. Għaldaqstant, dawn il-pretensjonijiet ma ġewx milqugħa.

(19) Valeo u l-Kumpanija A affermaw li l-ilment ma pprovdiex evidenza li l-industrija tal-Unjoni ġarrbet dannu materjali fuq il-bażi li diversi indikaturi bħall-bejgħ tal-esportazzjoni, l-investimenti, il-kapaċità, l-istokk, il-prezz u l-impjiegi wrew xejra pożittiva.

(20) Il-Kummissjoni fakkret li l-Artikolu 5(2)(d) tar-Regolament bażiku jirrikjedi eżami, fost l-oħrajn, tal-fatturi ta’ dannu rilevanti fl-istadju tal-bidu. L-Artikolu 5 tar-Regolament bażiku ma jirrikjedix b’mod speċifiku li l-fatturi kollha ta’ dannu elenkati fl-Artikolu 3(5) tiegħu juru deterjorament sabiex jiġi stabbilit id-dannu materjali. Fil-fatt, il-formulazzjoni tal-Artikolu 5(2) tar-Regolament bażiku tiddikjara li l-ilment għandu jkun fih informazzjoni dwar il-bidliet fil-volum ta’ importazzjonijiet allegatament oġġett ta’ dumping, l-effett ta’ dawk l-importazzjonijiet fuq il-prezzijiet tal-prodott simili fis-suq tal-Unjoni u l-impatt konsegwenti tal-importazzjonijiet fuq l-industrija tal-Unjoni, kif muri minn fatturi u indiċijiet rilevanti (iżda mhux neċessarjament kollha) li jaffettwaw l-istat tal-industrija tal-Unjoni, bħal dawk elenkati fl-Artikoli 3(3) u 3(5) tar-Regolament bażiku. Fil-fatt, l-analiżi speċifika tad-dannu tal-ilment uriet li hemm biżżejjed evidenza li tindika penetrazzjoni sinifikanti tas-suq tal-UE mill-importazzjonijiet Ċiniżi magħmula bi prezzijiet li sostanzjalment iwaqqgħu l-prezz u li jwasslu għal bejgħ taħt il-prezz tal-industrija tal-Unjoni stess. L-ilment kien fih evidenza li dan kellu impatt dannuż materjali fuq l-istat tal-industrija tal-Unjoni matul il-perjodu 2016 sal-2019, pereżempju fuq is-sehem mis-suq u l-profittabbiltà. Għaldaqstant, dawn il-pretensjonijiet ma ġewx milqugħa.

(21) Parti interessata oħra, Nilo Asia PTE Ltd/Lodec Metall-Handel Niederlassung Bremen der O. Wilms GMBH (“Nilo”), argumentat li l-kodiċijiet NM użati għall-kalkoli tat-twaqqigħ tal-prezz u tal-bejgħ taħt il-prezz ma ppermettewx l-identifikazzjoni tal-pjanċi u l-folji komuni u jistgħu jwasslu għal ineżattezzi. Hija kkontestat ukoll il-metodu ta’ kalkolu għall-kalkolu tal-bejgħ taħt il-prezz.

(22) Sa fejn għandu x’jaqsam il-metodu għall-kalkoli tal-bejgħ taħt il-prezz, il-Kummissjoni kkunsidrat li l-ilmentatur kien uża data u metodoloġija oġġettivi biex jistabbilixxi l-prezz tal-esportazzjoni fuq bażi tal-ħatt l-art tal-UE. Barra minn hekk, il-kodiċijiet NM, kif ivverifikati mill-Kummissjoni, kienu korretti f’dak l-istadju tal-proċediment. Il-prezz fil-mira tal-Unjoni kien ibbażat fuq il-kost tal-produzzjoni tal-ilmentatur flimkien ma’ profitt fil-mira ta’ 6 % skont l-Artikolu 7 tar-Regolament bażiku. Konsegwentement, il-Kummissjoni ddeterminat li l-ilmentatur stabbilixxa b’mod korrett il-bejgħ taħt il-prezz u l-pretensjoni ma ġietx milqugħa.

(23) Nilo u produttur esportatur Xiamen Xiashun Aluminium Foil Co., Ltd. (“Xiamen Xiashun”) sostnew li l-konsum totali tal-UE kien ġie sopravalutat mill-ilmentatur. Huma rreferew għar-Rapport Ewropew dwar l-Aluminju tal-2019 (4) li rrefera għal konsum ta’ 5,447 miljun tunnellata.

(24) Il-Kummissjoni osservat li l-ambitu ta’ din l-investigazzjoni huwa differenti mir-rapport imsemmi. Tabilħaqq, kif iddikjarat fin-Notifika ta’ Bidu, diversi prodotti ġew esklużi mill-ambitu tal-prodott. Barra minn hekk, dan ir-rapport ma jirreferix biss għall-UE iżda jinkludi wkoll pajjiżi oħra membri tal-EFTA bħan-Norveġja, l-Iżvizzera u t-Turkija. Minħabba dawn id-differenzi, din il-pretensjoni ma ġietx milqugħa.

(25) Produttur esportatur, Xiamen Xiashun, ikkontesta d-dikjarazzjoni tal-ilmentatur li l-prezzijiet tal-importazzjonijiet mir-RPĊ huma konsistentement aktar baxxi mill-prezz tal-importazzjoni minn pajjiżi oħra fuq il-bażi li analiżi bbażata fuq il-kodiċijiet NM koperti kollha ma kinitx preċiża biżżejjed. Huwa pprovda analiżi għall-kodiċi NM 7607 11 90 li turi li l-prezzijiet Torok kienu l-aktar baxxi u għaldaqstant, id-dannu mġarrab mill-industrija tal-Unjoni kien dovut għal importazzjonijiet minn pajjiżi għajr ir-RPĊ.

(26) Il-Kummissjoni indikat li tali analiżi hija limitata għal kodiċi NM wieħed u ma tiskwalifikax id-dikjarazzjoni tal-ilmentatur. F’dak li għandu x’jaqsam mal-analiżi ġenerali tal-importazzjonijiet matul il-perjodu taħt kunsiderazzjoni, issir referenza għall-premessi (51) sa (59). Abbażi ta’ dan, din il-pretensjoni ma ġiex milqugħa.

(27) Xiamen Xiashun sostna wkoll li l-ilment ma kienx fih evidenza pożittiva dwar l-eżistenza ta’ dannu materjali mill-importazzjonijiet li joriġinaw mir-RPĊ u rrefera għal nuqqasijiet fl-allegazzjonijiet dwar l-indikaturi makro u mikro. Din il-parti kkontestat l-affidabbiltà u l-eżattezza tal-indikaturi fl-ilment billi rreferiet għal diversi elementi iżolati li jikkonċernaw produtturi differenti tal-Unjoni li allegatament affettwaw l-indikaturi. Madankollu, hija ma wrietx kif dawn l-eżempji setgħu jiddubitaw mill-valutazzjoni ġenerali tal-Kummissjoni li l-ilment kien fih biżżejjed evidenza li tiġġustifika l-bidu ta’ dan il-proċediment.

(28) Diversi partijiet interessati sostnew li l-HEX AFRPs awtomobilistiċi u l-istokk tal-fojl kellhom jiġu esklużi mill-ambitu tal-investigazzjoni jew tal-inqas kienu jirrikjedu analiżi separata speċifika għas-segmenti.

(29) Fl-istadju tal-bidu, ma kien hemm l-ebda indikazzjoni li tali segmenti kellhom jiġu analizzati separatament. Matul l-investigazzjoni, il-Kummissjoni ġabret kummenti mingħand il-partijiet interessati dwar il-prodott ikkonċernat, it-talbiet għall-esklużjoni u l-ħtieġa ta’ analiżi skont is-segmenti. It-talbiet għall-esklużjoni huma analizzati fil-premessi (61) sa (105) filwaqt li l-allegata ħtieġa ta’ analiżi skont is-segmenti hija eżaminata fil-premessi (38) sa (45).

1.5.2. Kummenti dwar id-dumping

(30) Importatur wieħed, Nilo, qajjem dubji dwar il-metodoloġija u l-kodiċijiet NM użati mill-ilmentatur fil-kalkoli tad-dumping relatati ma’ pjanċi u folji komuni u kkunsidra li dan kien jikkostitwixxi nuqqas kbir fl-ilment.

(31) Il-Kummissjoni kkunsidrat li l-ilmentatur kien uża data u metodoloġija oġġettivi biex jistabbilixxi l-prezz tal-esportazzjoni. Barra minn hekk, il-kodiċijiet NM, kif ivverifikati mill-Kummissjoni, kienu korretti f’dak l-istadju tal-proċediment. Barra minn hekk, f’dak li għandu x’jaqsam mal-kalkolu tad-dumping, meta jitqies il-livell tal-valur normali stabbilit fl-ilment għall-pjanċi u l-folji komuni tal-aluminju, il-konklużjoni fir-rigward tas-sejba ta’ dumping kienet tkun identika, jiġifieri l-marġni tad-dumping li rriżulta kien jaqbeż sew il-limitu de minimis. Konsegwentement, il-pretensjoni ma ġietx milqugħa.

(32) Wieħed mill-produtturi esportaturi inklużi fil-kampjun, Xiamen Xiashun, sostna li l-ilment ma kienx fih biżżejjed evidenza dwar id-dumping. Skont il-kumpanija, il-prezz tal-ingotti tal-aluminju kien minfuħ u l-istess jgħodd għall-valur normali. Hija kkunsidrat b’mod partikolari li l-prezz medju tal-2019 tal-ingott tal-aluminju użat għall-kalkoli tad-dumping kien ta’ USD 1 792 u mhux ta’ EUR 2 300 sa EUR 2 700 għal kull tunnellata, kif indikat fl-ilment. Il-kumpanija kkunsidrat ukoll li l-konsum ta’ bejn ingotta waħda sa tnejn tal-aluminju meħtieġ biex tiġi prodotta tunnellata waħda ta’ folja komuni tal-aluminju msemmija fl-ilment kien għoli wisq. Xiamen Xiashun argumenta wkoll li l-kostijiet tat-trasport tal-merkanzija għall-folja komuni ta’ EUR 107,77 għal kull tunnellata użati fil-kalkolu tad-dumping fl-ilment kienu għoljin wisq, meta mqabbla mal-kostijiet tat-trasport tiegħu stess għall-istess prodott (5).

(33) Il-Kummissjoni ma laqgħetx dawn il-pretensjonijiet. Il-prezz tal-ingotti tal-aluminju użat mill-ilmentatur għall-kalkoli kien ta’ EUR 1 797 għal kull tunnellata, u mhux EUR 2 300 sa EUR 2 700 għal kull tunnellata kif argumentat minn Xiamen Xiashun (6). Barra minn hekk, il-Kummissjoni kkunsidrat li kemm il-konsum ta’ ingotti tal-aluminju biex tiġi prodotta tunnellata waħda ta’ folja komuni kif ukoll il-kostijiet tat-trasport tal-merkanzija użati mill-ilmentatur kienu appoġġati minn biżżejjed evidenza. Anki jekk ikkalkulat mill-ġdid, il-valur normali bl-użu tal-kostijiet tat-trasport tal-merkanzija proposti minn Xiamen, Xiashun, il-marġni tad-dumping li rriżulta fil-biċċa l-kbira qabeż il-limitu de minimis. Fuq din il-bażi, il-Kummissjoni kkunsidrat li l-ilment kien fih biżżejjed evidenza dwar id-dumping biex jinbdew il-proċedimenti.

1.6. Kampjunar

(34) Fin-Notifika ta’ Bidu, il-Kummissjoni ddikjarat li kien hemm il-possibbiltà li tagħżel kampjun minn fost il-partijiet interessati f’konformità mal-Artikolu 17 tar-Regolament bażiku.

1.6.1. Kampjunar tal-produtturi tal-Unjoni

(35) Fin-Notifika ta’ Bidu, il-Kummissjoni ħabbret li hija kienet għażlet b’mod provviżorju kampjun tal-produtturi tal-Unjoni. Hija għażlet il-kampjun abbażi tal-volum tal-produzzjoni u tal-bejgħ tal-prodott simili fl-Unjoni matul il-perjodu ta’ investigazzjoni. Il-kampjun kien jikkonsisti fi tliet produtturi tal-Unjoni. Il-produtturi tal-Unjoni inklużi fil-kampjun kienu jirrappreżentaw 35 % tal-produzzjoni totali stmata u 35 % tal-volum tal-bejgħ totali stmat tal-Unjoni tal-prodott simili. Il-Kummissjoni stiednet lill-partijiet interessati jikkummentaw dwar il-kampjun provviżorju. European Aluminium ipprovdiet kummenti f’isem tnejn mill-membri tagħha magħżula biex ikunu fil-kampjun. Kumpanija waħda inkluża b’mod provviżorju fil-kampjun talbet li waħda biss mill-imtieħen tagħha tiġi inkluża fil-kampjun minħabba li din il-mitħna tagħmel eżattament il-prodotti tipiċi importati mir-RPĊ. Hija sostniet ukoll li l-inklużjoni ta’ mitħna waħda biss tagħmel il-kampjun aktar rappreżentattiv. Il-Kummissjoni osservat li l-kumpaniji inklużi fil-kampjun jikkonsistu f’entitajiet legali individwali u li ma tista’ ssir l-ebda distinzjoni abbażi tal-organizzazzjoni interna fi ħdan l-entità legali jekk is-subentitajiet kollha jappartjenu għall-istess entità legali. Għalhekk, din l-affermazzjoni ma ġiex milqugħa.

(36) Kumpanija oħra inkluża fil-kampjun sostniet li l-inklużjoni fil-kampjun ta’ entità legali waħda biss fi ħdan il-grupp tagħha tagħmel il-verifika diffiċli peress li s-sistemi tal-IT u tal-kontabbiltà jinżammu fuq bażi ta’ grupp. Il-Kummissjoni ddeċidiet li tillimita ruħha għall-entità legali inkwistjoni fid-dawl taż-żmien limitat disponibbli. Madankollu, meta wieħed iqis il-kanali tal-bejgħ tal-prodotti mmanifatturati minn din l-entità legali u l-fatt li l-kumpaniji relatati jistgħu jkunu involuti fil-fluss tal-bejgħ, entitajiet oħra fil-grupp kellhom ukoll jimlew il-partijiet rilevanti tal-kwestjonarju.

(37) Fid-dawl ta’ dan ta’ hawn fuq, il-kampjun ġie kkunsidrat li kien rappreżentattiv tal-industrija tal-Unjoni.

1.6.2. Kampjunar tal-importaturi

(38) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lil importaturi mhux relatati jipprovdu l-informazzjoni speċifikata fin-Notifika ta’ Bidu.

(39) Erba’ importaturi mhux relatati pprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ tlieta abbażi tal-akbar volum tal-importazzjonijiet. F’konformità mal-Artikolu 17(2) tar-Regolament bażiku, l-importaturi kollha magħrufa kkonċernati ġew ikkonsultati dwar l-għażla tal-kampjun. Ma sar l-ebda kumment.

1.6.3. Il-kampjunar ta’ produtturi esportaturi fiċ-Ċina

(40) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ biex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea tidentifika u/jew tikkuntattja lil produtturi esportaturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

(41) Erbgħa u għoxrin produttur esportatur fil-pajjiż ikkonċernat ipprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ tliet kumpaniji/gruppi ta’ kumpaniji abbażi tal-akbar volum rappreżentattiv ta’ esportazzjonijiet lejn l-Unjoni li seta’ jiġi investigat b’mod raġonevoli fiż-żmien disponibbli. Dawn il-kumpaniji/gruppi ta’ kumpaniji rrappreżentaw 18,9 % tal-esportazzjonijiet totali stmati. F’konformità mal-Artikolu 17(2) tar-Regolament bażiku, il-produtturi esportaturi magħrufa kollha kkonċernati u l-awtoritajiet tal-pajjiż ikkonċernat, ingħataw l-opportunità li jikkummentaw dwar l-għażla tal-kampjun.

(42) Permezz ta’ ittra tas-27 ta’ Awwissu 2020, il-kumpanija Yantai Jintai International Trade Co., Ltd (parti minn “Nanshan Group”), ippreżentat il-kummenti tagħha u talbet li tkun parti mill-kampjun. Permezz ta’ ittra elettronika tat-2 ta’ Settembru 2020, waħda mill-kumpaniji magħżula, il-kumpanija Tianjin Zhongwang Aluminium Co., infurmat lill-Kummissjoni li hija waqqfet il-kooperazzjoni. Fuq din il-bażi, il-Kummissjoni ddeċidiet li tissostitwixxi l-kumpanija Tianjin Zhongwang Aluminium Co. b’Nanshan Group. Il-kampjun modifikat jammonta wkoll għal 18,9 % tal-volum totali stmat tal-esportazzjoni lejn l-Unjoni mir-Repubblika tal-Poplu taċ-Ċina fil-perjodu ta’ investigazzjoni. Ma wasal l-ebda kumment dwar il-kampjun modifikat.

1.7. Eżami individwali

(43) Fin-Notifika ta’ Bidu, sbatax-il produttur esportatur fiċ-Ċina, li talbu eżami individwali skont l-Artikolu 17(3) tar-Regolament bażiku, ġew mistiedna jissottomettu tweġiba għall-kwestjonarju. Madankollu, l-ebda produttur esportatur ma ssottometta kwestjonarju komplut sal-iskadenza stipulata. Għalhekk, ma ngħatat l-ebda konċessjoni għal eżami individwali.

1.8. Kwestjonarji u żjarat ta’ verifika

(44) Il-Kummissjoni bagħtet kwestjonarju dwar l-eżistenza ta’ distorsjonijiet sinifikanti fiċ-Ċina fis-sens tal-Artikolu 2(6a)(b) tar-Regolament bażiku lill-Gvern tar-Repubblika tal-Poplu taċ-Ċina (“GTĊ”). Hija bagħtet ukoll kwestjonarju lill-GTĊ dwar id-distorsjonijiet fil-materja prima fis-sens tal-Artikolu 7(2a) u 7(2b) tar-Regolament bażiku.

(45) Il-Kummissjoni bagħtet ukoll kwestjonarji lill-produtturi tal-Unjoni inklużi fil-kampjun, lill-importaturi inklużi fil-kampjun, lill-utenti u lill-produtturi esportaturi inklużi fil-kampjun. L-istess kwestjonarji kienu wkoll disponibbli online (7) fil-jum tal-bidu.

(46) Il-Kummissjoni rċeviet tweġibiet għall-kwestjonarju mingħand it-tliet produtturi tal-Unjoni inklużi fil-kampjun, l-assoċjazzjoni tal-produtturi tal-Unjoni, it-tliet importaturi mhux relatati inklużi fil-kampjun, ħames utenti, u tliet kumpaniji/gruppi ta’ produtturi esportaturi.

(47) Utent addizzjonali pprovda tweġiba mhux kompluta għall-kwestjonarju li lanqas ma kienet tinkludi verżjoni mhux kunfidenzjali sinifikattiva. Minkejja diversi talbiet u tfakkiriet, dan l-utent ma pprovdiex l-informazzjoni mitluba. Għalhekk, it-tweġiba tagħha għall-kwestjonarju ma tqisitx fl-analiżi.

(48) Fid-dawl tat-tifqigħa tal-COVID-19 u l-miżuri ta’ lockdown stabbiliti minn diversi Stati Membri kif ukoll minn diversi pajjiżi terzi, il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku fi stadju provviżorju. Minflok, il-Kummissjoni kontroverifikat mill-bogħod l-informazzjoni kollha meqjusa neċessarja għad-determinazzjonijiet provviżorji tagħha f’konformità mal-Avviż tagħha dwar il-konsegwenzi tat-tifqigħa tal-COVID-19 dwar l-investigazzjonijiet anti-dumping u antisussidji (8). Il-Kummissjoni wettqet kontroverifiki mill-bogħod (“RCC”) tal-kumpaniji/partijiet li ġejjin:

L-Assoċjazzjoni tal-produtturi tal-Unjoni

— European Aluminium, Brussell, Il-Belġju

Produtturi tal-Unjoni

— Hydro Group (“Hydro”): — Hyro Aluminium Rolled Products GmbH, Grevenbroich u Hamburg, Il-Ġermanja; — Hydro Aluminium Dormagen GmbH, Dormagen, Il-Ġermanja; — Aluminium Norf GmbH, Neuss, Il-Ġermanja

— Elval Halcor Group: — ELVALHALCOR S.A., Oinofyta, Il-Greċja — Symetal Aluminium Foil Industry Membru Uniku S.A., Ateni, Il-Greċja — International Trade S.A., Brussell, Il-Belġju — UACJ ELVAL HEX Materials GmbH, Düsseldorf, Il-Ġermanja, — Vepal, Thiva, il-Greċja

— Aludium Group: — Aludium Transformacion dc Productos S.L, Amorebieta u Alicante, Spanja — Aludium France SAS, Castelsarrasin, Franza

L-utenti

— Kumpanija A

— Valeo Group — Valeo Systèmes Thermiques, Le Mesnil Saint Denis, Franza — Valeo Autosystemy Sp Zo.o, Skawina, il-Polonja — Valeo Vymeniky Tepia s.r.o., Zebrak, ir-Repubblika Ċeka

Produtturi esportaturi fir-RPĊ

— Jiangsu Alcha Aluminium Group Co., Ltd. (“Jiangsu Alcha Group”)

— Nanshan Group — Shandong Nanshan Aluminium Co., Ltd., — Yantai Nanshan Aluminium New Material Co., Ltd., — Longkou Nanshan Aluminium Rolling New Material Co., Ltd., — Yantai Donghai Aluminium Foil Co., Ltd.,

— Xiamen Xiashun Aluminium Foil Co., Ltd.

1.9. Perjodu ta’ investigazzjoni u perjodu taħt kunsiderazzjoni

(49) L-investigazzjoni tad-dumping u d-dannu kopriet il-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”).

1.10. Il-ħruġ tar-Renju Unit mill-UE

(50) Dan il-każ inbeda fl-14 ta’ Awwissu 2020, jiġifieri matul il-perjodu ta’ tranżizzjoni miftiehem bejn ir-Renju Unit u l-UE li fih ir-Renju Unit baqa’ soġġett għad-dritt tal-Unjoni. Dan il-perjodu ntemm fil-31 ta’ Diċembru 2020. Konsegwentement, mill-1 ta’ Jannar 2021, kumpaniji u assoċjazzjonijiet mir-Renju Unit ma baqgħux jikkwalifikaw aktar bħala partijiet interessati f’dan il-proċediment.

(51) Permezz ta’ nota għall-fajl tal-każ (9) fit-18 ta’ Jannar 2021, il-Kummissjoni stiednet lill-operaturi tar-Renju Unit li kkunsidraw li kienu għadhom jikkwalifikaw bħala partijiet interessati biex jikkuntattjawha. L-ebda kumpanija ma ppreżentat ruħha.

(52) Sabiex is-sett ta’ data miġbur mill-partijiet interessati jiġi allinjat mal-fatt li l-perjodu ta’ tranżizzjoni kien intemm u li r-Renju Unit ma kienx għadu soġġett għad-dritt tal-Unjoni, il-partijiet interessati kkonċernati ġew mistiedna jipprovdu tweġiba riveduta għall-kwestjonarju fuq il-bażi tal-EU-27.

(53) Utent wieħed Valeo, sostna li l-ilment kien ivvizzjat minn nuqqasijiet proċedurali kbar peress li kien ibbażat fuq data tal-EU-28, inkluż ir-Renju Unit, filwaqt li dan il-pajjiż ma kienx għadu Stat Membru fiż-żmien tat-tressiq tal-ilment u l-bidu tal-proċediment.

(54) F’dan ir-rigward, kif imsemmi fil-premessa (50), ir-Renju Unit u l-UE kienu qablu dwar perjodu ta’ tranżizzjoni li matulu r-Renju Unit baqa’ soġġett għad-dritt tal-Unjoni. Dak il-perjodu ntemm fil-31 ta’ Diċembru 2020 (10). Peress li l-każ inbeda matul il-perjodu ta’ tranżizzjoni, l-ilment tressaq b’mod validu fuq il-bażi tal-EU-28. Konsegwentement, il-pretensjoni ma ġietx milqugħa.

2. PRODOTT IKKONĊERNAT U PRODOTT SIMILI

2.1. Prodott ikkonċernat

(55) Il-prodott ikkonċernat huwa prodotti tal-aluminju, irrumblati ċatti, kemm jekk illigati kif ukoll jekk le, kemm jekk maħduma aktar milli rrumblati ċatti kif ukoll jekk le, mingħajr appoġġ, mingħajr saffi interni ta’ materjal ieħor, — f’kojls jew fi strixxi koljati, f’folji maqtugħa għall-qies, jew fil-forma ta’ ċrieki; ta’ ħxuna ta’ 0,2 mm jew aktar iżda mhux aktar minn 6 mm; — fi pjanċi, ta’ ħxuna ta’ aktar minn 6 mm; — f’kojls jew fi strixxi koljati, ta’ ħxuna ta’ mhux inqas minn 0,03 mm iżda inqas minn 0,2 mm; — li joriġinaw mir-Repubblika tal-Poplu taċ-Ċina, li bħalissa jaqgħu taħt il-kodiċijiet NM ex 7606 11 10 (il-kodiċijiet TARIC 7606111025, 7606111086), ex 7606 11 91 (il-kodiċijiet TARIC 7606119125, 7606119186), ex 7606 11 93 (il-kodiċijiet TARIC 7606119325, 7606119386), ex 7606 11 99 (il-kodiċijiet TARIC 7606119925, 7606119986), ex 7606 12 20 (il-kodiċijiet TARIC 7606122025, 7606122086), ex 7606 12 92 (il-kodiċijiet TARIC 7606129225, 7606129295), ex 7606 12 93 (il-kodiċi TARIC 7606129386), ex 7606 12 99 (il-kodiċijiet TARIC 7606129925 u 7606129986), ex 7606 91 00 (il-kodiċijiet TARIC 7606910025, 7606910086), ex 7606 92 00 (il-kodiċijiet TARIC 7606920025, 7606920086), ex 7607 11 90 (il-kodiċijiet TARIC 7607119044, 7607119048, 7607119051, 7607119053, 7607119065, 7607119071, 7607119073, 7607119075, 7607119077, 7607119091, 7607119093) u ex 7607 19 90 (il-kodiċijiet TARIC 7607199075, 7607199086) (“il-prodott ikkonċernat”). Il-kodiċijiet NM u TARIC huma mogħtija biss bħala informazzjoni.

(56) Il-prodott ikkonċernat (11) huwa komunement imsejjaħ “Prodotti tal-aluminju rrumblati ċatti” jew “AFRPs”. Dan huwa r-riżultat ta’ 4 proċessi ta’ produzzjoni sussegwenti: tidwib, ikkastjar, irrumblar u rfinar. Xi kumpaniji jistgħu jibdew il-proċess ta’ produzzjoni fi stadju differenti skont il-livell ta’ integrazzjoni tagħhom.

(57) Il-prodotti li ġejjin huma esklużi minn din l-investigazzjoni: — Stokk tal-parti ċilindrika tal-bottijiet tax-xorb, stokk tat-tarf tal-bottijiet tax-xorb u stokk tal-ħolqa tat-tapp tal-bottijiet tax-xorb kollha tal-aluminju. — Prodotti tal-aluminju, irrumblati ċatti, illigati, kemm jekk ipproċessati aktar milli rrumblati ċatti jew kif ukoll jekk le, ta’ ħxuna ta’ mhux inqas minn 0,2 mm u mhux aktar minn 6 mm, għall-użu bħala pannelli tal-karozzerija fl-industrija tal-karozzi. — Prodotti tal-aluminju, irrumblati ċatti, illigati, kemm jekk maħduma aktar minn irrumblati ċatti kif ukoll jekk le, ta’ ħxuna ta’ mhux inqas minn 0,8 mm, għall-użu fil-manifattura ta’ parts ta’ inġenji tal-ajru.

(58) Il-prodotti tal-aluminju rrumblati ċatti jintużaw f’firxa wiesgħa ta’ applikazzjonijiet f’setturi bħall-bini u l-kostruzzjoni, il-fojl, l-applikazzjonijiet tekniċi, it-trasport u l-oġġetti tal-konsum durabbli.

2.2. Prodott simili

(59) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-suq domestiku tar-Repubblika tal-Poplu taċ-Ċina; u — il-prodott immanifatturat u mibjugħ fl-Unjoni mill-industrija tal-Unjoni.

(60) F’dan l-istadju, il-Kummissjoni ddeċidiet li dawn il-prodotti huma għalhekk prodotti simili fis-sens tal-Artikolu 1(4) tar-Regolament bażiku.

2.3. Pretensjonijiet rigward l-ambitu tal-prodott

(61) Diversi partijiet ippreżentaw talbiet għall-esklużjoni tal-prodotti li jikkonċernaw il-prodotti li ġejjin: stokk ta’ tubi mgħottija, pjanċi miksija, pinen miksija u pinen mhux miksija għall-użu fil-manifattura ta’ HEX awtomobilistiċi tal-aluminju bbrejżjat u fil-manifattura ta’ berrieda tal-batteriji tal-vetturi elettriċi (“HEX AFRPs awtomobilistiċi”); kojls tal-aluminju għall-produzzjoni ta’ kojls miksija u pannelli komposti tal-aluminju (“ACP”); folji litografiċi; folji tal-batteriji; fojl tal-aluminju konvertitur ta’ gejġ minn 30 sa 60 mikroni (“ACF-30-60”) u AFRPs għall-użu fil-manifattura ta’ paletti għall-venetian blinds.

2.3.1. HEX AFRPs awtomobilistiċi

(62) Diversi partijiet interessati, Huafon, Valeo, Mahle GmbH, l-Assoċjazzjoni Ewropea tal-Fornituri ta’ Komponenti tal-Karozzi (“Clepa”) u TitanX Holding AB (“TitanX”) sostnew li l-HEX AFRPs awtomobilistiċi ma kellhomx l-istess karatteristiċi fiżiċi, tekniċi u kimiċi bażiċi. Il-proċess ta’ manifattura distint (tagħmir speċifiku) u l-kimika (permezz tal-użu ta’ ligi proprjetarji li huma differenti minn ligi standard) jirriżulta f’kapaċità ta’ bbrejżjar, formabbiltà, saħħa, reżistenza għall-korrużjoni u proporzjon miksija differenti, u jagħmel l-HEX AFRPs awtomobilistiċi kompletament differenti minn AFRPs oħra koperti mid-definizzjoni tal-prodott. Huma sostnew ukoll li l-HEX AFRPs awtomobilistiċi ma kinux interkambjabbli ma’ AFRPs ta’ komoditajiet li jaqgħu fl-ambitu użati f’applikazzjonijiet oħra minħabba l-karatteristiċi fiżiċi, mekkaniċi u kimiċi uniċi tagħhom li huma żviluppati b’mod konġunt mal-industrija upstream u downstream. Intqal ukoll li dawn saru prinċipalment skont l-ordni, innegozjati f’volumi żgħar li jirrappreżentaw inqas minn 5 % tas-suq globali tal-AFRPs tal-UE u nbiegħu bi prezz għoli lill-fornituri ta’ komponenti tal-karozzi tal-Grad 1 li jixtru l-kategoriji kollha ta’ HEX AFRPs awtomobilistiċi mill-istess fornitur f’“punt uniku ta’ servizz” għal raġunijiet tekniċi, kummerċjali u ta’ minimizzazzjoni tar-riskju.

(63) Il-partijiet affermaw ukoll li l-HEX AFPRs awtomobilistiċi setgħu jiġu identifikati fid-dwana fuq l-istess linji bħall-prodotti esklużi mill-ambitu tal-prodott mill-ilmentaturi u destinati għall-industrija awtomobilistika (12) jew tal-inġenji tal-ajru. B’mod simili għall-pannelli tal-karrozzerija destinati għall-industrija tal-karozzi, ġie sostnut li l-HEX AFRPs awtomobilistiċi għalhekk jenħtieġ li jiġu esklużi bl-istess mod.

(64) Huafon argumentat ukoll li l-HEX AFRPs awtomobilistiċi tagħha kienu differenti minn dawk immanifatturati fl-Unjoni permezz ta’ proċess ta’ produzzjoni differenti (ikkastjar kontinwu) li jagħti speċifikazzjonijiet uniċi f’termini ta’ diversi aspetti bħall-granularità, is-saħħa, il-prestazzjoni kontra l-korrużjoni, il-formabbiltà, il-kapaċità ta’ bbrejżjar, it-tolleranzi u l-erożjoni tal-prodotti tagħha. Hija argumentat ukoll li l-biċċa l-kbira tal-produtturi tal-Unjoni mhumiex lesti jipprovdu HEX AFRPs awtomobilistiċi speċifiċi għall-klijent.

(65) Dawn il-partijiet iġġustifikaw ukoll it-talbiet tagħhom bl-elementi li ġejjin: — l-allegat nuqqas attwali ta’ kapaċità ta’ produzzjoni tal-industrija tal-Unjoni u nuqqas ta’ rieda li tinvesti f’kapaċità addizzjonali, — il-fużjoni bejn iż-żewġ produtturi tal-Unjoni Gränges u Impexmetal li allegatament twassal għal żieda fil-prezz, — żieda mistennija fid-domanda, — żieda mistennija fil-kostijiet minħabba dazji anti-dumping u kostijiet ġodda ta’ validazzjoni (13) meta l-prestazzjoni tagħhom tkun affettwata b’mod negattiv mill-pandemija, u b’hekk impatt negattiv fuq il-profittabbiltà tagħhom, — l-impatt negattiv fuq il-katina tal-provvista minħabba l-validazzjoni ta’ prodotti u ligi ġodda; u — il-ħtieġa li tintlaħaq il-mira tal-Unjoni dwar l-emissjonijiet ta’ gassijiet serra li altrimenti tkun imfixkla.

(66) Il-Kummissjoni l-ewwel osservat li l-HEX AFRPs awtomobilistiċi jappartjenu għall-grupp ta’ prodotti tal-HEX AFRPs li jinkludi mhux biss HEX awtomobilistiċi iżda wkoll HEX destinati għall-HVACR u applikazzjonijiet oħra bħal imtieħen tar-riħ. L-HEX AFRPs awtomobilistiċi b’mod simili għal dawk maħsuba għall-HVACR u applikazzjonijiet oħra jinkludu prodotti li jistgħu jiġu miksija (tubu, pjanċa, pinna) jew mhux miksija (pinna). Għall-kuntrarju ta’ dak li ġie sostnut mill-utent Valeo, l-evidenza fil-fajl turi li s-suq tal-HVACR HEX għandu daqs sinifikattiv u jammonta għal 20 % tas-suq totali tal-HEX fl-UE. L-evidenza fil-fajl turi wkoll li l-HVACR HEX huma simili f’termini ta’ liga, ittemprar u ħxuna għall-HEX awtomobilistiċi.

(67) It-tieni, l-HEX AFRPs kienu koperti mill-ilment imressaq minn European Aluminium irrispettivament mill-applikazzjoni tagħhom u jaqgħu fl-ambitu tal-prodott kif definit fin-Notifika ta’ Bidu u fil-premessi (55) sa (58). Barra minn hekk, l-HEX AFRPs awtomobilistiċi jistgħu jiġu kklassifikati permezz tal-kodiċi tal-prodott previst mill-investigazzjoni f’termini ta’ ħxuna, forma, materjal użat, irfinar u ttemprar.

(68) It-tielet, l-investigazzjoni żvelat li l-HEX AFRPs awtomobilistiċi għandhom l-istess karatteristiċi kimiċi bażiċi bħal AFRPs oħra. Anki jekk ikunu miksija, huma komposti minn aktar minn 95 % ta’ aluminju pur simili għal AFPRs oħra. Barra minn hekk, anki jekk l-hekk imsejħa ligi proprjetarji jintużaw f’HEX AFRPs awtomobilistiċi, dawn jixbhu mill-qrib ligi oħra peress li huma fil-biċċa l-kbira derivati minn ligi tas-serje 3XXX.

(69) F’dak li għandu x’jaqsam mal-karatteristiċi fiżiċi u tekniċi, il-biċċa l-kbira tal-AFRPs għandhom l-ispeċifikazzjonijiet tagħhom stess skont l-applikazzjoni jew ir-rekwiżiti tal-utent aħħari kkonċernat. Il-fatt li l-manifatturi tal-AFRPs jeħtieġ li jissodisfaw il-kapaċità ta’ bbrejżjar, formabbiltà, saħħa, granularità jew korrużjoni partikolari ma jfissirx li ma għandhomx l-istess karatteristiċi tekniċi u fiżiċi bażiċi bħal AFRPs oħra. Anki li kieku ma kellhomx jaqsmu dawn il-karatteristiċi bażiċi ma’ ċerti AFRPs li jaqgħu fl-ambitu tal-investigazzjoni, quod non, huma jaqsmu dawn il-karatteristiċi bażiċi mal-AFRPs li jappartjenu għall-istess grupp ta’ prodotti, jiġifieri l-HEX AFRPs destinati għall-HVACR u applikazzjonijiet oħra.

(70) F’dak li għandu x’jaqsam mal-interkambjabbiltà, l-AFPRs li jappartjenu għal gruppi ta’ prodotti differenti jistgħu ma jkunux interkambjabbli minħabba diversi raġunijiet bħat-trattamenti speċifiċi tal-liga użati jew it-tip ta’ rfinar. Madankollu, dawn il-prodotti jaqgħu fl-ambitu tal-prodott tal-investigazzjoni peress li għandhom l-istess karatteristiċi fiżiċi, kimiċi u tekniċi bażiċi.

(71) F’dak li għandu x’jaqsam mal-proċess ta’ manifattura, il-Kummissjoni stabbiliet li l-HEX AFRPs awtomobilistiċi huma r-riżultat tal-istess proċess ta’ manifattura kif deskritt fil-premessa (56) u fil-biċċa l-kbira jużaw l-istess tagħmir bħal AFRPs oħra. Il-fatt li ċerti ligi jeħtieġ li jiġu żviluppati jew li l-prodotti jeħtieġ li jiġu vvalidati ma jappartjenix għall-proċess ta’ manifattura, iżda pjuttost jappartjeni għall-fażi ta’ riċerka u żvilupp, li hija distinta mill-proċess ta’ manifattura. Anki jekk l-HEX AFRPs awtomobilistiċi użaw tagħmir speċifiku (stazzjon tal-kisi, tagħmir għall-qtugħ), tali tagħmir jista’ jintuża sabiex jipproduċi HEX AFRPs oħrajn jew sempliċement għal AFRPs oħra ta’ ċerta wisa’. Barra minn hekk, il-fatt li ċerti HEX AFRPs awtomobilistiċi huma prodotti permezz ta’ kkastjar kontinwu ma jidentifikax dan il-prodott peress li prodotti oħra li jaqgħu fl-ambitu tal-investigazzjoni jistgħu jiġu mmanifatturati wkoll permezz tal-istess tip ta’ proċess.

(72) It-tielet, f’dak li għandu x’jaqsam mal-kummerċjalizzazzjoni tal-HEX AFRPs awtomobilistiċi, il-Kummissjoni stabbiliet li l-biċċa l-kbira tal-AFRPs isiru skont l-ordni u li s-sehem tal-komoditajiet huwa żgħir. Barra minn hekk, meta jitqies li prodott bħal dan jammonta għal madwar 9 % tal-konsum tas-suq tal-Unjoni, ma jistax jiġi kkunsidrat li huwa nnegozjat fi kwantitajiet żgħar jew li jirrappreżenta suq niċċa.

(73) Ir-raba’, il-Kummissjoni stabbiliet ukoll li l-HEX awtomobilistiċi mhumiex l-uniku prodott li jaqa’ fl-ambitu tal-investigazzjoni mibjugħa lill-fornituri ta’ komponenti tal-karozzi tal-Grad 1. Tabilħaqq, prodotti oħra bħax-xażi u l-komponenti huma eventwalment destinati għall-industrija tal-karozzi u jsegwu l-istess kanal tal-bejgħ u jirrikjedu wkoll proċess ta’ validazzjoni. Barra minn hekk, il-manifatturi tal-HEX jistgħu jixtru l-kategoriji differenti ta’ HEX AFRPs awtomobilistiċi minn fornituri differenti u għalhekk mhux fuq bażi ta’ “punt uniku ta’ servizz”, kif sostnut b’mod żbaljat. Fl-aħħar nett, il-Kummissjoni stabbiliet ukoll li l-produtturi tal-Unjoni inklużi fil-kampjun biegħu sehem sinifikanti ta’ prodotti oħra li jaqgħu fl-ambitu tal-prodott bi prezzijiet ogħla minn dawk tal-HEX AFRPs awtomobilistiċi. Dawn il-prodotti l-oħra ammontaw għal aktar minn 8 % tal-volum totali tal-bejgħ mill-produtturi tal-Unjoni inklużi fil-kampjun matul il-perjodu ta’ investigazzjoni.

(74) Il-ħames, il-Kummissjoni ma qablitx li l-HEX AFRPs jenħtieġ li jiġu esklużi minħabba l-użu tagħhom fl-industrija awtomobilistika. Hija fakkret li mhux il-prodotti kollha destinati għall-industrija awtomobilistika huma esklużi mill-ambitu tal-investigazzjoni. Tabilħaqq, il-prodott taħt investigazzjoni jkopri AFRPs għal prodotti awtomobilistiċi bħal parts strutturali għal applikazzjonijiet awtomobilistiċi (xażi u komponenti).

(75) F’dak li għandu x’jaqsam mal-pretensjonijiet tal-interessi tal-Unjoni, il-Kummissjoni stabbiliet li l-industrija tal-Unjoni għandha biżżejjed kapaċità biex tissodisfa d-domanda attwali u li ma hemm l-ebda riskju ta’ żieda strutturali fil-prezzijiet fid-dawl tal-kundizzjonijiet tal-kompetizzjoni u l-kapaċitajiet disponibbli fl-UE, kif ikkonfermat mid-deċiżjoni riċenti tal-Kummissjoni dwar il-fużjoni ta’ Gränges u Impexmetal (14). Barra minn hekk, skont l-informazzjoni pprovduta mill-industrija tal-Unjoni u vverifikata mill-Kummissjoni, l-industrija tal-Unjoni reċentement investiet fi proġetti oħra li għaddejjin bħalissa biex iżżid il-kapaċità tal-produzzjoni tagħha. Skont l-informazzjoni għad-dispożizzjoni tagħha, il-Kummissjoni kkunsidrat li din iż-żieda x’aktarx li tassorbi ż-żieda prevista fid-domanda wara l-bidliet mistennija fil-mudelli tal-produzzjoni tal-karozzi, jiġifieri t-tnaqqis fil-magni b’kombustjoni interna u ż-żieda fil-karozzi ibridi/elettriċi rikarikabbli.

(76) F’dak li għandu x’jaqsam maż-żieda fil-kostijiet, il-Kummissjoni kkunsidrat li l-livell ta’ profitti miksub qabel il-pandemija jippermetti lill-manifatturi tal-HEX awtomobilistiċi jassorbu l-kostijiet żejda fil-forma ta’ dazji anti-dumping jew kostijiet ta’ validazzjoni, jekk ikunu jixtiequ jaqilbu lura għal akkwist mingħand il-produtturi tal-Unjoni. Barra minn hekk, is-sitwazzjoni finanzjarja ġenerali ta’ dawn il-kumpaniji u l-gruppi li jappartjenu għalihom u pereżempju l-qligħ imfaddal tagħhom ma indikatx sitwazzjoni finanzjarja drammatika li tipperikola l-kontinwazzjoni tal-attivitajiet tagħhom fil-kuntest attwali.

(77) Barra minn hekk, f’dak li għandu x’jaqsam mal-impatt fuq il-katina tal-provvista, jenħtieġ li jiġi nnotat li l-manifatturi ta’ HEX awtomobilistiċi normalment jiddependu fuq provvista doppja għal prodotti speċifiċi u li normalment ikollhom diversi fornituri vvalidati għal kull kategorija ta’ prodott (tubu, pjanċa, pinna). Il-produtturi tal-Unjoni ta’ HEX AFRPs awtomobilistiċi wrew li ilhom ħafna snin ifornu prodotti speċifiċi bħal dawn lill-manifatturi ewlenin fi kwantitajiet kbar, kemm fl-Unjoni kif ukoll barra minnha. Għalhekk, huma għandhom it-tagħmir u l-għarfien tekniku rilevanti biex jiżviluppaw u jfornu tali prodotti u ħafna drabi huma fornituri prekwalifikati. Filwaqt li dan ma jfissirx li l-utenti jistgħu jaqilbu minn fornitur tal-AFRPs għal ieħor għall-prodotti kollha tagħhom mill-ewwel jekk jixtiequ dan, l-industrija tal-Unjoni tkun f’pożizzjoni li tissostitwixxi malajr l-importazzjonijiet Ċiniżi u toffri sors alternattiv sigur ta’ provvista. Wieħed mill-produtturi tal-Unjoni sostna li proċess simili kien diġà seħħ fis-suq tal-Istati Uniti fejn ċerti produtturi mhux mill-Istati Uniti setgħu jissostitwixxu l-importazzjonijiet Ċiniżi wara li ġew imposti dazji anti-dumping fuq l-AFRPs Ċiniżi.

(78) Filwaqt li mhuwiex ikkontestat li l-iżvilupp ta’ vetturi elettriċi ta’ ġenerazzjoni ġdida jnaqqas l-emissjonijiet ta’ gassijiet serra fl-Unjoni, il-Kummissjoni kkunsidrat b’mod provviżorju li l-produzzjoni tal-aluminju meħtieġ f’dawn il-karozzi fl-UE tkun tniġġes inqas mill-importazzjoni tiegħu mir-RPĊ. Tabilħaqq, irrispettivament mill-kostijiet tat-trasport mir-RPĊ lejn l-UE, il-produzzjoni tal-aluminju fl-Unjoni tiġġenera medja ta’ madwar tliet darbiet inqas CO2 milli fir-RPĊ (15). Abbażi ta’ dan, il-Kummissjoni kkunsidrat li l-impożizzjoni ta’ dazji fuq l-HEX AFRPs awtomobilistiċi mir-RPĊ mhijiex inkompatibbli mal-politiki usa’ tal-Unjoni. F’dan ir-rigward, produttur esportatur wieħed, Huafon, sostna li r-rendiment tas-CO2 tiegħu kien ħafna inqas mill-medja Ċiniża. Madankollu, tali pretensjoni ma kinitx sostnuta minn evidenza u, fi kwalunkwe każ, ma setgħetx tiġi estrapolata għall-industrija tal-aluminju Ċiniża kollha.

(79) Barra minn hekk, żewġ utenti, Mahle u Titanx, indikaw ukoll li l-produtturi ta’ HEX awtomobilistiċi barra miż-Żona Ekonomika Ewropea (“ŻEE”) jiksbu vantaġġ kompetittiv meta jixtru AFRPs miċ-Ċina mingħajr ma jħallsu dazji anti-dumping u rreferew għal produttur Ċiniż ta’ HEX awtomobilistiku stabbilit fil-Marokk. Il-Kummissjoni stabbiliet li l-investiment mill-manifatturi ta’ HEX awtomobilistiċi inkwistjoni kien sar bil-għan li jiġi pprovdut sit tal-manifattura tal-karozzi ġdid fjamant li jinsab barra mill-UE fejn l-evidenza disponibbli tindika investiment immirat lejn il-forniment tas-suq lokali (16). Konsegwentement, il-pretensjoni ma ġietx milqugħa.

(80) Fid-dawl tal-kunsiderazzjonijiet ta’ hawn fuq, il-Kummissjoni ċaħdet b’mod provviżorju t-talba għall-esklużjoni ta’ HEX AFRPs awtomobilistiċi mill-ambitu tal-prodott taħt investigazzjoni.

2.3.2. Kojls tal-aluminju għall-produzzjoni ta’ kojls miksija u ACP

(81) Utent wieħed, Kumpanija A, talab l-esklużjoni ta’ kojls tal-aluminju għall-produzzjoni ta’ kojls miksija u tal-ACP minħabba li tali kojls għandhom karatteristiċi fiżiċi, tekniċi u kimiċi distinti fir-rigward tal-livellar tat-tensjoni u d-dehra tagħhom meta jitqies li anki imperfezzjoni żgħira tagħmel il-prodott inutilizzabbli għall-iskop li nxtara għalih.

(82) Minħabba r-restrizzjonijiet ta’ kwalità għolja, il-kumpanija sostniet li tali prodott mhuwiex interkambjabbli ma’ AFRPs oħra u mhuwiex sostitwibbli ma’ prodotti oħra. F’dak li għandu x’jaqsam mal-proċess ta’ produzzjoni, din il-parti argumentat li l-produtturi Ċiniżi jimmanifatturaw it-tip ta’ prodott inkwistjoni fuq tagħmir tal-ogħla livell ta’ żvilupp tekniku (irrumblar bis-sħana, livellar tat-tensjoni u linji ta’ rfinar bis-sħana tat-tip “stand tandem”) li jirriżultaw f’rati ogħla ta’ kwalità u produttività kif ukoll f’kostijiet aktar baxxi.

(83) L-istess parti affermat ukoll li hija ltaqgħet ma’ diffikultajiet sinifikanti mhux biss fix-xiri tat-tip ta’ prodott inkwistjoni bl-istandards meħtieġa mill-industrija tal-Unjoni iżda wkoll biex taqleb xi wħud mill-akkwisti Ċiniżi tagħha għal akkwisti tal-Unjoni. Hija sostniet ukoll li t-tip ta’ prodott inkwistjoni kien jirrappreżenta proporzjon konsiderevoli tal-kost tal-produzzjoni tagħha u li, jekk jiġu imposti dazji, ikollha bżonn tivvalida fornituri ġodda li jwassal għal żieda fil-kostijiet tagħha.

(84) Il-Kummissjoni stabbiliet li l-kojls tal-aluminju għall-produzzjoni ta’ kojls miksija u l-ACP jaqgħu fid-definizzjoni tal-ambitu tal-prodott kif definit fil-premessi (55) sa (58) ta’ hawn fuq u jistgħu jiġu kklassifikati permezz tal-kodiċi tal-prodott previst mill-investigazzjoni f’termini ta’ ħxuna, forma, materjal użat, irfinar u ttemprar. Barra minn hekk, huma għandhom l-istess karatteristiċi kimiċi, tekniċi u fiżiċi bażiċi bħal AFRPs oħra peress li huma magħmula minn aktar minn 95 % ta’ aluminju pur b’mod simili għal AFPRs oħra. Minbarra dan, huma magħmula minn ligi simili u għandhom irfinar, ittemprar u ħxuna simili bħal AFRPs oħra li jaqgħu fl-ambitu tal-investigazzjoni. L-illivellar tat-tensjoni mhuwiex proċess li jiġi applikat esklużivament għat-tip ta’ prodott inkwistjoni peress li jintuża għal kategoriji oħra tal-AFRP ukoll, bħal EŻ AFRPs.

(85) F’dak li għandu x’jaqsam mal-interkambjabbiltà, l-AFPRs li jappartjenu għal gruppi ta’ prodotti differenti jistgħu ma jkunux interkambjabbli minħabba diversi raġunijiet bħat-trattamenti speċifiċi tal-liga użati jew it-tip ta’ rfinar. Madankollu, dawn il-prodotti jaqgħu fl-ambitu tal-prodott tal-investigazzjoni peress li għandhom l-istess karatteristiċi fiżiċi, kimiċi u tekniċi bażiċi.

(86) F’dak li għandu x’jaqsam mal-proċess ta’ manifattura, il-Kummissjoni kkunsidrat b’mod provviżorju li l-kojls tal-aluminju għall-produzzjoni ta’ kojls miksija u ACP huma r-riżultat tal-istess proċess ta’ manifattura kif deskritt fil-premessa (56) u fil-biċċa l-kbira tagħhom jużaw l-istess tagħmir bħal AFRPs oħra. Il-fatt li l-produtturi Ċiniżi allegatament jużaw tagħmir tal-ogħla livell ta’ żvilupp tekniku ma jagħmilx il-prodott differenti. Fi kwalunkwe każ, xi produtturi tal-Unjoni għandhom tagħmir ta’ produzzjoni simili.

(87) Madankollu, il-Kummissjoni rrikonoxxiet l-ispeċifiċità tal-prodotti li l-Kumpanija A timmanifattura u d-diffikultajiet li tiffaċċja biex tixtri kojls tal-aluminju għall-produzzjoni ta’ kojls miksija u ACP fl-Unjoni. Sa issa, l-industrija tal-Unjoni ma pprovdiet l-ebda evidenza li turi bil-kontra. Barra minn hekk, fir-rigward tal-produtturi tal-Unjoni inklużi fil-kampjun, il-Kummissjoni stabbiliet b’mod provviżorju li l-ebda wieħed minnhom ma kien qed jipproduċi tali tipi ta’ prodotti speċjali destinati għas-suq ħieles fi kwantitajiet suffiċjenti. Barra minn hekk, is-sehem tal-ACP fil-grupp ġenerali tal-AFRPs fl-Unjoni jista’ jiġi stmat għal inqas minn 2 %.

(88) Fid-dawl tal-kunsiderazzjonijiet ta’ hawn fuq u abbażi tal-evidenza għad-dispożizzjoni tagħha, il-Kummissjoni kkonkludiet b’mod provviżorju li l-importazzjonijiet tal-kojls tal-aluminju jenħtieġ li jiġu esklużi mill-ħlas tad-dazji meta jintużaw għall-produzzjoni tal-kojls miksija u tal-AKP.

2.3.3. Folji litografiċi u fojls tal-batteriji

(89) Produttur esportatur wieħed, Xiamen Xiashun, fittex kjarifika dwar jekk il-folji litografiċi u l-fojls tal-batteriji kinux koperti mill-ambitu tal-prodott. F’dan ir-rigward, huwa sostna li dawn il-prodotti kienu differenti mill-istokk tal-pinen f’termini ta’ applikazzjoni, suq ta’ destinazzjoni, karatteristiċi fiżiċi u kimiċi u proċessi ta’ produzzjoni.

(90) F’dan ir-rigward, l-ewwel jenħtieġ li jiġi nnotat li l-folji litografiċi u l-fojls tal-batteriji jaqgħu fid-definizzjoni tal-ambitu tal-prodott kif definit fil-premessi (55) sa (58) u jistgħu jiġu kklassifikati permezz tal-kodiċi tal-prodott previst mill-investigazzjoni f’termini ta’ ħxuna, forma, materjal użat, irfinar u ttemprar.

(91) It-tieni, għall-kuntrarju tal-argumenti mressqa minn din il-parti, l-ambitu tal-prodott ta’ din l-investigazzjoni huwa ħafna usa’ u mhuwiex limitat għall-istokk tal-pinen. Barra minn hekk, l-investigazzjoni żvelat li l-folji litografiċi u l-fojls tal-batteriji għandhom l-istess karatteristiċi kimiċi bażiċi bħal AFRPs oħra, peress li huma komposti minn aktar minn 95 % tal-aluminju pur simili għal AFPRs oħra. Minbarra dan, huma magħmula minn ligi simili u għandhom irfinar, ittemprar u ħxuna simili bħal AFRPs oħra li jaqgħu fl-ambitu tal-investigazzjoni. Barra minn hekk, il-fatt li dawn il-prodotti huma destinati għal applikazzjonijiet speċifiċi f’setturi speċifiċi mhuwiex uniku peress li l-biċċa l-kbira tal-AFRPs għandhom l-ispeċifikazzjonijiet tagħhom stess skont l-applikazzjoni jew ir-rekwiżiti tal-utent aħħari kkonċernat.

(92) F’dak li għandu x’jaqsam mal-proċess ta’ manifattura, il-Kummissjoni kkunsidrat li l-folji litografiċi u l-fojl tal-batteriji huma r-riżultat tal-istess proċess ta’ manifattura kif deskritt fil-premessa (56) u fil-biċċa l-kbira jużaw l-istess tagħmir bħal AFRPs oħra. Il-fatt li dawn il-prodotti jirrikjedu tagħmir speċifiku (tneħħija tal-grass, livellar tat-tensjoni) mhuwiex uniku peress li tali tagħmir jista’ jintuża sabiex jiġu prodotti AFRPs oħra. Abbażi ta’ dan, il-Kummissjoni kkonfermat b’mod provviżorju li l-folji litografiċi u l-fojls tal-batteriji huma parti mill-ambitu tal-investigazzjoni.

2.3.4. ACF-30-60

(93) Il-produttur esportatur Nanshan Group fittex kjarifika dwar jekk il-fojl tal-aluminju konvertitur b’gejġijiet ta’ bejn 30 u 60 mikroni kienx kopert minn din l-investigazzjoni u talab l-esklużjoni tiegħu mill-ambitu tal-prodott. Huwa argumenta li l-ACF-30-60 għandu żewġ naħat differenti (waħda matta u waħda tleqq), huwa prodott b’ċerti ligi (1xxx u 8xxx) u jeħtieġ li jikkonforma mal-leġiżlazzjoni tal-UE dwar il-kuntatt mal-ikel (ir-Regolament (KE) Nru 1935/2004 tal-Parlament Ewropew u tal-Kunsill (17), ir-Regolament tal-Kummissjoni (KE) Nru 2023/2006 (18), id-Direttiva tal-Parlament Ewropew u tal-Kunsill 94/62/KE (19) u r-Regolament (KE) Nru 1907/2006 tal-Parlament Ewropew u tal-Kunsill (20) (ir-Regolament REACH)) u l-Istandard Ewropew CEN EN 602. Huwa rrefera wkoll għall-fatt li l-Kummissjoni kkunsidrat il-fojl tal-aluminju konvertitur u l-fojl tal-aluminju domestiku bħala prodotti differenti f’investigazzjoni antiċirkomvenzjoni preċedenti (21) bbażata fuq speċifikazzjonijiet relatati ma’ ligi tal-aluminju, kapaċità ta’ tixrib u pinholes.

(94) L-istess parti rreferiet ukoll għall-użu aħħari u l-applikazzjonijiet u b’mod partikolari l-fatt li l-ACF-30-60 jintuża prinċipalment għall-applikazzjonijiet tal-ikel filwaqt li l-użi aħħarin ewlenin tal-prodott ikkonċernat allegatament huma l-fojl biex tgħatti bih u l-fojl farmaċewtiku. Barra minn hekk, hija argumentat li l-ACF-30-60 ma kkompetiex u ma kienx interkambjabbli mal-prodott ikkonċernat peress li, għall-kuntrarju tax-xerrejja tal-AFRPs, ix-xerrejja tal-ACF-30-60 huma attivi fl-industriji tal-ikel jew tal-farmaċewtika u l-ACF-30-60 jinbiegħu bi prezzijiet ogħla. L-istess parti sostniet ukoll li l-proċess ta’ produzzjoni kien differenti minħabba l-pass tal-irrumblar tal-irfinar li jwassal għal naħa matta u oħra tleqq u li l-“ilmentaturi”, fil-biċċa l-kbira tagħhom, ma kinux jimmanifatturaw ACF-30-60.

(95) F’dan ir-rigward, l-ewwel jenħtieġ li jiġi nnotat li l-ACF-30-60 jaqa’ taħt id-definizzjoni tal-ambitu tal-prodott kif definit fil-premessi (55) sa (58) sa u huwa kklassifikat permezz tal-kodiċi tal-prodott previst mill-investigazzjoni f’termini ta’ ħxuna, forma, materjal użat, irfinar u ttemprar. Barra minn hekk, il-Kummissjoni stabbiliet li l-ACF-30-60 għandhom l-istess karatteristiċi kimiċi bażiċi bħal AFRPs oħra, peress li dawn huma magħmula minn aktar minn 95 % ta’ aluminju pur simili għal AFPRs oħra. Minbarra dan, huma magħmula minn ligi simili u għandhom irfinar, ittemprar u ħxuna simili bħal AFRPs oħra li jaqgħu fl-ambitu tal-investigazzjoni.

(96) It-tieni, il-fatt li dawn il-prodotti għandhom żewġ naħat differenti u jeħtieġ li jikkonformaw ma’ ċerta leġiżlazzjoni dwar l-ikel mhuwiex uniku peress li l-biċċa l-kbira tal-AFRPs għandhom l-ispeċifikazzjonijiet tagħhom stess skont l-applikazzjoni jew ir-rekwiżiti tal-utent aħħari kkonċernat u jeħtieġ li jikkonformaw ma’ ċerti rekwiżiti legali. Dan japplika pereżempju għal prodotti oħra tal-ikel li huma koperti minn dan il-proċediment.

(97) F’dak li għandu x’jaqsam mal-investigazzjoni antiċirkomvenzjoni preċedenti, l-Artikolu 1(4) tar-Regolament (UE) 2017/271 sempliċement eskluda mill-estensjoni tad-dazji anti-dumping eżistenti l-fojl tal-aluminju importat għal użi oħra għajr l-użu tal-fojl domestiku. B’riżultat ta’ dan, il-fojl tal-aluminju użat bħala fojl konvertitur ma kienx kopert minn dawk il-miżuri. Madankollu, ir-Regolament (UE) 2017/271 finalment irrikonoxxa li huwa impossibbli li ssir distinzjoni, abbażi tal-karatteristiċi tekniċi, tal-ligi, tal-kapaċità ta’ tixrib u tal-pinholes, bejn fojl tal-aluminju konvertitur u fojl kopert minn dik l-investigazzjoni effettivament użat għal applikazzjonijiet domestiċi (ara l-premessa 72 tiegħu). Fi kwalunkwe każ, l-analiżi saret biss fir-rigward tal-identifikazzjoni tal-elementi li jippermettu distinzjoni bejn il-fojl tal-aluminju domestiku u l-fojl tal-aluminju konvertitur fil-kuntest tal-prattiki ta’ ċirkomvenzjoni stabbiliti fir-rigward tal-fojl tal-aluminju domestiku ftit immodifikat. Konsegwentement, il-konklużjonijiet misluta f’dik l-investigazzjoni ma għandhom l-ebda effett fuq l-investigazzjoni inkwistjoni.

(98) F’dak li għandu x’jaqsam mal-użu aħħari, il-Kummissjoni kkunsidrat li tali parametri mhumiex rilevanti biex jappoġġaw talba għall-esklużjoni ta’ prodott meta t-tip ta’ prodott inkwistjoni jkollu l-istess karatteristiċi fiżiċi, kimiċi u tekniċi bażiċi bħal AFRPs oħra. Fi kwalunkwe każ, fil-każ inkwistjoni, l-investigazzjoni żvelat li, għall-kuntrarju ta’ dak li ssostni din il-parti, l-AFRPs huma destinati mhux biss għall-fojl biex tgħatti bih jew għall-fojl farmaċewtiku iżda wkoll għall-imballaġġ tal-ikel kif ippreżentat fl-ilment u kkonfermat mill-investigazzjoni.

(99) F’dak li għandu x’jaqsam mal-interkambjabbiltà, il-Kummissjoni stabbiliet li dan il-parametru mhuwiex argument rilevanti biex tiġi appoġġata talba għall-esklużjoni tal-prodott meta l-prodott inkwistjoni jkollu l-istess karatteristiċi fiżiċi, kimiċi u tekniċi bażiċi bħal AFRPs oħra. F’dan il-każ, għalkemm għandhom l-istess karatteristiċi bażiċi u jiġu mmanifatturati fuq l-istess tagħmir, l-AFPRs li jappartjenu għal gruppi ta’ prodotti differenti jistgħu ma jkunux interkambjabbli minħabba diversi raġunijiet bħat-trattamenti speċifiċi tal-ligi użati jew it-tip ta’ rfinar. Madankollu, dawn il-prodotti jaqgħu fl-ambitu tal-prodott tal-investigazzjoni peress li għandhom l-istess karatteristiċi fiżiċi, kimiċi u tekniċi bażiċi.

(100) Fir-rigward tal-proċess ta’ produzzjoni, l-ACF-30-60 huma r-riżultat tal-istess proċess ta’ manifattura kif deskritt fil-premessa (56) u fil-biċċa l-kbira jużaw l-istess tagħmir bħal AFRPs oħra. Il-fatt li l-prodott jeħtieġ li jgħaddi minn ċertu proċess ta’ rfinar ma jagħmilx il-prodott differenti sakemm ikollu l-istess karatteristiċi fiżiċi, kimiċi u tekniċi bażiċi bħal AFRPs oħra.

(101) Fl-aħħar nett, l-allegazzjoni li l-biċċa l-kbira tal-ilmentaturi ma kinux jimmanifatturaw ACF-30-60 ma kinitx sostnuta minn evidenza. Għall-kuntrarju, il-Kummissjoni stabbiliet li l-industrija tal-Unjoni kienet timmanifattura tali prodotti.

(102) Fid-dawl tal-kunsiderazzjonijiet ta’ hawn fuq, il-Kummissjoni ċaħdet b’mod provviżorju t-talba għall-esklużjoni ta’ ACF-30-60 mill-ambitu tal-investigazzjoni.

2.3.5. AFRPs għall-użu fil-manifattura ta’ paletti għall-venetian blinds

(103) Utent wieħed, OPL System AB, talab l-esklużjoni tal-AFRPs għall-użu fil-manifattura ta’ venetian blinds mill-ambitu tal-investigazzjoni. Huwa argumenta li ma hemm l-ebda produttur ta’ materjal bħal dan fis-suq tal-Unjoni u rrefera għar-Regolament tal-Kunsill (UE) 2019/2220 (22) li jipprevedi kwota ta’ importazzjoni mingħajr dazju għal strixxi jew fojl ta’ liga tal-aluminju u tal-manjeżju għall-użu fil-manifattura ta’ paletti għall-blinds. Huwa argumenta wkoll li l-prodott inkwistjoni kellu jikkonforma mal-ispeċifikazzjonijiet żviluppati għat-tagħmir tal-produzzjoni tiegħu.

(104) Il-Kummissjoni osservat li din il-parti interessata ma pprovdiet l-ebda evidenza ta’ sostenn li turi li l-prodott inkwistjoni ma għandux l-istess karatteristiċi kimiċi, fiżiċi u tekniċi bażiċi bħal AFRPs oħra inklużi fl-ambitu tal-investigazzjoni. Barra minn hekk, din il-parti interessata ma pprovdietx evidenza fir-rigward tal-allegata inkapaċità tal-industrija tal-Unjoni li timmanifattura l-prodott inkwistjoni. Min-naħa tagħha, l-industrija tal-Unjoni kkummentat li kienet f’pożizzjoni li timmanifattura l-prodott inkwistjoni.

(105) Fin-nuqqas ta’ aktar evidenza, il-Kummissjoni ċaħdet b’mod provviżorju din it-talba għall-esklużjoni tal-prodott.

3. DUMPING

3.1. Proċedura għad-determinazzjoni tal-valur normali skont l-Artikolu 2(6a) tar-Regolament bażiku

(106) L-evidenza disponibbli fil-bidu tal-investigazzjoni indikat l-eżistenza ta’ distorsjonijiet sinifikanti fir-RPĊ fis-sens tal-Artikolu 2(6a), il-punt (b) tar-Regolament bażiku. Għalhekk, il-Kummissjoni kkunsidrat li kien xieraq li tibda l-investigazzjoni wara li kkunsidrat l-Artikolu 2(6a) tar-Regolament bażiku.

(107) Sabiex tiġbor id-data meħtieġa għall-applikazzjoni possibbli tal-Artikolu 2(6a) tar-Regolament bażiku, il-Kummissjoni stiednet lill-produtturi esportaturi kollha fil-pajjiż ikkonċernat jipprovdu informazzjoni dwar l-inputs użati għall-produzzjoni ta’ prodotti tal-aluminju rrumblati ċatti. Erbatax-il produttur esportatur ippreżentaw l-informazzjoni rilevanti.

(108) Il-Kummissjoni talbet ukoll, kif imsemmi hawn fuq fil-premessa (44), li l-GTĊ iwieġeb għal kwestjonarju dwar l-allegata eżistenza ta’ distorsjonijiet fir-RPĊ. Ma waslet l-ebda tweġiba. Sussegwentement, il-Kummissjoni infurmat lill-GTĊ bl-intenzjoni tagħha li tapplika l-Artikolu 18 tar-Regolament bażiku u li tuża l-fatti disponibbli għad-determinazzjoni tal-eżistenza ta’ distorsjonijiet sinifikanti fir-RPĊ. Ma waslet l-ebda tweġiba.

(109) Barra minn hekk, il-Kummissjoni stiednet lill-partijiet interessati kollha jippreżentaw il-fehmiet tagħhom, jippreżentaw l-informazzjoni u jipprovdu evidenza ta’ sostenn dwar l-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni tan-Notifika ta’ Bidu f’Il-Ġurnal Uffiċjali tal-Unjoni Ewropea. Waslet sottomissjoni mingħand Xiamen Xiashun.

(110) Fil-punt 5.3.2 tan-Notifika ta’ Bidu, il-Kummissjoni infurmat lill-partijiet interessati li abbażi tal-informazzjoni disponibbli f’dak l-istadju, pajjiż rappreżentattiv xieraq possibbli skont l-Artikolu 2(6a)(a) tar-Regolament bażiku jista’ jkun il-Brażil jekk il-kundizzjonijiet tal-applikazzjoni ta’ din id-dispożizzjoni jiġu kkonfermati. Il-Kummissjoni ddikjarat ukoll li se teżamina pajjiżi rappreżentattivi oħra possibbilment xierqa f’konformità mal-kriterji stabbiliti fl-ewwel inċiż tal-Artikolu 2(6a)(a) tar-Regolament bażiku.

(111) Fil-5 ta’ Ottubru 2020, il-Kummissjoni ħarġet l-Ewwel nota dwar is-sorsi għad-determinazzjoni tal-valur normali (“in-Nota tal-5 ta’ Ottubru” jew “l-Ewwel Nota”) li permezz tagħha hija infurmat lill-partijiet interessati dwar is-sorsi rilevanti li hija kellha l-intenzjoni li tuża għad-determinazzjoni tal-valur normali. F’dik in-nota, il-Kummissjoni pprovdiet lista tal-fatturi kollha tal-produzzjoni bħall-materja prima, il-manodopera u l-enerġija użati fil-produzzjoni tal-prodott tal-aluminju rrumblat ċatt. Barra minn hekk, il-Kummissjoni identifikat il-Brażil, it-Tajlandja u t-Turkija bħala pajjiżi rappreżentattivi xierqa possibbli. Il-Kummissjoni tat lill-partijiet interessati kollha l-opportunità li jikkummentaw. Il-Kummissjoni rċeviet kummenti mingħand l-ilmentatur, il-kumpaniji Airoldi Metalli Spa (“Airoldi”), il-Kumpanija A, Jiangsu Alcha Group, Nilo, Nanshan Group u Xiamen Xiashun.

(112) Fil-25 ta’ Novembru 2020, u wara li analizzat il-kummenti li rċeviet, il-Kummissjoni ħarġet it-Tieni nota dwar is-sorsi għad-determinazzjoni tal-valur normali (“in-Nota tal-25 ta’ Novembru” jew “it-Tieni Nota”). F’dik in-nota, il-Kummissjoni stabbiliet lista provviżorja ta’ fatturi ta’ produzzjoni u infurmat lill-partijiet interessati bl-intenzjoni tagħha li tuża lill-Brażil bħala l-pajjiż rappreżentattiv skont l-ewwel inċiż tal-Artikolu 2(6a)(a) tar-Regolament bażiku. Hija infurmat ukoll lill-partijiet interessati li kienet se tistabbilixxi kostijiet tal-bejgħ, ġenerali u amministrattivi (“SG&A”) u profitti bbażati fuq rapporti finanzjarji pubblikament disponibbli tal-kumpanija Brażiljana Novelis do Brasil Ltda. Il-Kummissjoni stiednet lill-partijiet interessati jikkummentaw. Waslu kummenti mingħand l-ilmentatur, u l-kumpaniji Airoldi, il-Kumpanija A, Jiangsu Alcha Group, Lodec Metal, Nanshan Group u Xiamen Xiashun.

(113) Wara li analizzat il-kummenti u l-informazzjoni li rċeviet dwar it-Tieni Nota, il-Kummissjoni kkonkludiet b’mod provviżorju li t-Turkija kienet għażla xierqa bħala pajjiż rappreżentattiv li minnu jinkisbu prezzijiet u kostijiet mingħajr distorsjoni għad-determinazzjoni tal-valur normali. Ir-raġunijiet sottostanti għal dik l-għażla huma deskritti aktar fid-dettall fit-Taqsima 3.3 ta’ hawn taħt.

3.2. L-applikazzjoni tal-Artikolu 18 tar-Regolament Bażiku

(114) Mal-bidu tal-investigazzjoni abbażi tal-Artikolu 2(6a)(a) tar-Regolament bażiku, il-Kummissjoni bagħtet żewġ kwestjonarji dwar l-eżistenza ta’ distorsjonijiet lill-GTĊ (23). Madankollu, il-GtĊ ma ppreżenta l-ebda tweġiba. Il-Kummissjoni infurmat lill-GTĊ permezz ta’ Note Verbale fit-28 ta’ Settembru 2020 li kellha l-intenzjoni li tagħmel użu mid-dispożizzjoni tal-Artikolu 18 tar-Regolament bażiku fir-rigward tal-informazzjoni koperta miż-żewġ kwestjonarji u stiednet lill-GTĊ jippreżenta l-kumment tiegħu dwar l-applikazzjoni tal-Artikolu 18. Ma wasal l-ebda kumment.

3.3. Valur normali

(115) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju talkummerċ, minn klijenti indipendenti fil-pajjiż esportatur.”.

(116) Madankollu, skont l-Artikolu 2(6a)(a) tar-Regolament bażiku, “[ f]il-każ li jiġi determinat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta’ riferiment mingħajr distorsjoni”, u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti” (“kostijiet amministrattivi, tal-bejgħ u ġenerali )” minn hawn ’il quddiem jissejħu “SG&A”).

(117) Kif spjegat aktar hawn taħt, f’din l-investigazzjoni l-Kummissjoni kkonkludiet li, abbażi tal-evidenza disponibbli u minħabba n-nuqqas ta’ kooperazzjoni tal-GTĊ, l-applikazzjoni tal-Artikolu 2(6a) tar-Regolament bażiku kienet xierqa.

3.3.1. L-eżistenza ta’ distorsjonijiet sinifikanti

3.3.1.1. Introduzzjoni

(118) L-Artikolu 2(6a)(b) tar-Regolament bażiku jistipula li d-“distorsjonijiet sinifikanti huma dawk id-distorsjonijiet li jseħħu meta prezzijiet jew kostijiet irrappurtati, inklużi l-kostijiet ta’ materji primi u ta’ enerġija, ma jkunux ir-riżultat ta’ forzi tas-suq ħieles għax ikunu affettwati minn intervent sostanzjali tal-gvern. Meta tkun valutata l-eżistenza ta’ distorsjonijiet sinifikanti għandha tingħata attenzjoni, inter alia, lill-impatt potenzjali ta’ element wieħed jew aktar mis-segwenti: — is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-istat f’ditti li jippermettu lill-istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat.”.

(119) Peress li l-lista fl-Artikolu 2(6a)(b) mhijiex kumulattiva, mhux l-elementi kollha jeħtieġ li jingħataw attenzjoni għal sejba ta’ distorsjonijiet sinifikanti. Barra minn hekk, l-istess ċirkostanzi fattwali jistgħu jintużaw biex tintwera l-eżistenza ta’ wieħed jew aktar mill-elementi tal-lista. Madankollu, kwalunkwe konklużjoni dwar distorsjonijiet sinifikanti fis-sens tal-Artikolu 2(6a)(a) trid issir abbażi tal-evidenza kollha disponibbli. Il-valutazzjoni globali dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż esportatur, b’mod partikolari fejn l-elementi fundamentali tal-istruttura ekonomika u amministrattiva tal-pajjiż esportatur jipprovdu lill-gvern b’setgħat sostanzjali biex jintervjeni fl-ekonomija b’tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(120) L-Artikolu 2(6a)(c) tar-Regolament bażiku jipprevedi li “[f]ejn il-Kummissjoni jkollha indikazzjonijiet fondati sew tal-eżistenza potenzjali ta’ distorsjonijiet sinifikanti kif imsemmija fil-punt (b) f’ċertu pajjiż jew f’ċertu settur f’dak il-pajjiż, u fejn ikun xieraq għall-applikazzjoni effettiva ta’ dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f’dak il-pajjiż jew settur.”.

(121) Skont din id-dispożizzjoni, il-Kummissjoni ħarġet rapport tal-pajjiż dwar ir-RPĊ (minn hawn ’il quddiem “ir-Rapport”) (24), li juri l-eżistenza ta’ intervent sostanzjali tal-gvern f’ħafna livelli tal-ekonomija, inklużi distorsjonijiet speċifiċi f’ħafna fatturi ewlenin tal-produzzjoni (bħall-art, l-enerġija, il-kapital, il-materja prima u l-manodopera), kif ukoll f’setturi speċifiċi (bħall-azzar u s-sustanzi kimiċi). Ir-Rapport tqiegħed fil-fajl tal-investigazzjoni fl-istadju tal-bidu. L-ilment kien fih ukoll xi evidenza rilevanti li tikkomplementa r-Rapport. Il-partijiet interessati kienu mistiedna jirribattu, jikkummentaw jew jissupplimentaw l-evidenza li tinsab fil-fajl tal-investigazzjoni fi żmien tal-bidu.

(122) L-ilment kien fih informazzjoni dwar studji u rapporti addizzjonali li janalizzaw is-sitwazzjoni tal-industrija tal-aluminju fir-RPĊ. L-ewwel sors kien ir-Rapport dwar il-kapaċitajiet żejda fiċ-Ċina maħruġ mill-Kamra tal-Kummerċ tal-Unjoni Ewropea fiċ-Ċina (“Rapport tal-Kamra tal-Kummerċ tal-UE”), li ntuża biex juri l-eżistenza ta’ kapaċità ta’ produzzjoni eċċessiva fiċ-Ċina. It-tieni, l-ilmentatur elenka d-dokument tal-OECD bit-titolu “Measuring distortions in international markets — The aluminium value chain” (“OECD Study”) (25), li janalizza mill-qrib il-kwistjoni tas-sussidji finanzjarji mogħtija lill-kumpaniji fl-industrija tal-aluminju, kif ukoll il-fatt li t-taxxi tal-esportazzjoni fuq l-aluminju primarju u r-rifużjonijiet tal-VAT mhux kompluti fuq l-esportazzjonijiet ta’ ċerti prodotti tal-aluminju skoraġġew l-esportazzjonijiet tal-aluminju primarju u ħeġġew il-produzzjoni u l-esportazzjoni ta’ oġġetti semis u fabbrikati tal-aluminju, inklużi estrużjonijiet tal-aluminju. Fl-aħħar nett, l-ilmentatur indika li f’rieżami ta’ skadenza riċenti rigward id-dazji anti-dumping fuq l-importazzjonijiet ta’ ċertu fojl tal-aluminju f’rombli li joriġina miċ-Ċina (26), il-Kummissjoni kkonfermat l-eżistenza ta’ distorsjonijiet sinifikanti u din is-sejba kienet sistemika fin-natura tagħha u mhux limitata għall-prodott ikkonċernat f’dik l-investigazzjoni partikolari, u ma kien hemm l-ebda raġuni biex wieħed jitbiegħed minn din il-metodoloġija.

(123) Kif indikat fil-premessa (114), il-GTĊ la kkummenta u lanqas ipprovda evidenza li tappoġġa jew tirribatti l-evidenza eżistenti fil-fajl tal-każ fl-istadju tal-bidu, inklużi r-Rapport u l-evidenza addizzjonali pprovduta mill-ilmentatur, dwar l-eżistenza ta’ distorsjonijiet sinifikanti u/jew dwar l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni. Il-kummenti li waslu f’dan ir-rigward minn għadd ta’ partijiet interessati huma ttrattati fit-Taqsima 3.3.1.11 ta’ hawn taħt.

(124) Il-Kummissjoni eżaminat jekk kienx xieraq li jintużaw il-prezzijiet u l-kostijiet domestiċi fil-PRC, minħabba l-eżistenza ta’ distorsjonijiet sinifikanti fis-sens tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza inkluża fir-Rapport, li tiddependi fuq sorsi disponibbli għall-pubbliku. Dik l-analiżi kopriet l-eżami tal-interventi sostanzjali tal-gvern fl-ekonomija tar-RPĊ inġenerali, iżda anke s-sitwazzjoni speċifika tas-suq fis-settur rilevanti, inkluż il-prodott ikkonċernat. Il-Kummissjoni kompliet tissupplementa dawn l-elementi evidenzjarji bir-riċerka tagħha stess dwar id-diversi kriterji rilevanti biex tikkonferma l-eżistenza ta’ distorsjonijiet sinifikanti fir-RPĊ.

3.3.1.2. Distorsjonijiet sinifikanti li jaffettwaw il-prezzijiet u l-kostijiet domestiċi fiċ-Ċina

(125) Is-sistema ekonomika Ċiniża hija bbażata fuq il-kunċett ta’ “ekonomija tas-suq soċjalista”. Dan il-kunċett huwa stabbilit fil-Kostituzzjoni Ċiniża u jiddetermina l-governanza ekonomika tar-Repubblika tal-Poplu taċ-Ċina. Il-prinċipju ewlieni huwa s-“sjieda pubblika soċjalista tal-mezzi ta’ produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hija l-“forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (27). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda dawn l-interventi huma obbligatorji b’mod espliċitu. Il-kunċett tas-supremazija tas-sjieda pubblika fuq dik privata huwa mifrux fis-sistema ġuridika kollha u huwa enfasizzat bħala prinċipju ġenerali fl-atti leġiżlattivi prinċipali kollha. Il-liġi Ċiniża fil-qasam tal-proprjetà hija eżempju ewlieni: hija tirreferi għall-istadju primarju tas-soċjaliżmu u tafda lill-Istat bil-ħarsien tas-sistema ekonomika bażika li permezz tagħha s-sjieda pubblika għandha rwol dominanti. Forom oħra ta’ sjieda huma ttollerati, bil-liġi tippermettilhom jiżviluppaw flimkien mas-sjieda tal-Istat (28).

(126) Barra minn hekk, skont id-dritt Ċiniż, l-ekonomija tas-suq soċjalista hija żviluppata taħt it-tmexxija tal-Partit Komunista Ċiniż (“CCP”). L-istrutturi tal-Istat Ċiniż u tas-CCP huma marbuta ma’ xulxin f’kull livell (legali, istituzzjonali, personali), u jiffurmaw sovrastruttura fejn ma ssirx distinzjoni bejn ir-rwoli tas-CCP u tal-Istat. Wara emenda tal-Kostituzzjoni Ċiniża f’Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “is-sistema soċjalista hija s-sistema bażika tar-Repubblika tal-Poplu taċ-Ċina”, iddaħħlet it-tieni sentenza ġdida li taqra: “[il-]karatteristika li tiddefinixxi s-soċjaliżmu b’karatteristiċi Ċiniżi hija t-tmexxija tal-Partit Komunista taċ-Ċina.” (29) Dan juri l-kontroll mhux iddubitat u dejjem jikber tas-CCP fuq is-sistema ekonomika tar-RPĊ. Dawn it-tmexxija u l-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali f’pajjiżi oħra fejn il-gvernijiet jeżerċitaw kontroll makroekonomiku ġenerali li fil-limitazzjonijiet tiegħu joperaw forzi tas-suq ħieles.

(127) L-Istat Ċiniż iħaddem politika ekonomika intervenzjonista biex jilħaq l-għanijiet tiegħu, li jikkoinċidu mal-aġenda politika stabbilita mis-CCP minflok ma jirriflettu l-kundizzjonijiet ekonomiċi prevalenti f’suq ħieles (30). L-għodod ekonomiċi intervenzjonisti li jintużaw mill-awtoritajiet Ċiniżi huma bosta, inklużi s-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(128) L-ewwel, fil-livell tal-kontroll amministrattiv ġenerali, id-direzzjoni tal-ekonomija Ċiniża hija rregolata minn sistema kumplessa ta’ ppjanar industrijali li taffettwa l-attivitajiet ekonomiċi kollha fil-pajjiż. It-totalità ta’ dawn il-pjanijiet tkopri matriċi komprensiva u kumplessa ta’ setturi u politiki trasversali u hija preżenti fil-livelli kollha tal-gvern. Il-pjanijiet fil-livell provinċjali huma spjegati fid-dettall, filwaqt li l-pjanijiet nazzjonali jistabbilixxu miri usa’. Il-pjanijiet jispeċifikaw ukoll il-mezzi sabiex jiġu appoġġati l-industriji/is-setturi rilevanti, kif ukoll il-perjodi ta’ żmien li fihom jeħtieġ li jintlaħqu l-objettivi. Xi pjanijiet għadhom jinkludu miri espliċiti fir-rigward tal-produzzjoni, filwaqt li din kienet karatteristika regolari fiċ-ċikli tal-ippjanar preċedenti. Skont il-pjanijiet, qegħdin jiġu identifikati s-setturi u/jew proġetti industrijali individwali bħala prijoritajiet (pożittivi jew negattivi) f’konformità mal-prijoritajiet tal-gvern, u qegħdin jiġu attribwiti lilhom għanijiet ta’ żvilupp speċifiċi (titjib industrijali, espansjoni internazzjonali, eċċ.). L-operaturi ekonomiċi, privati u dawk tal-Istat kollha kemm huma jeħtiġilhom jaġġustaw b’mod effettiv l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan mhuwiex biss minħabba n-natura vinkolanti tal-pjanijiet iżda anki minħabba l-fatt li l-awtoritajiet Ċiniżi rilevanti fil-livelli kollha tal-gvern jaderixxu mas-sistema tal-pjanijiet u jużaw is-setgħat mogħtija lilhom skont kif ikun meħtieġ, u b’hekk jisfurzaw lill-operaturi ekonomiċi jikkonformaw mal-prijoritajiet stabbiliti fil-pjanijiet (ara wkoll it-Taqsima 3.3.1.5 ta’ hawn taħt) (31).

(129) It-tieni, fil-livell tal-allokazzjoni tar-riżorsi finanzjarji, is-sistema finanzjarja tar-RPĊ hija ddominata mill-banek kummerċjali tal-Istat. Dawk il-banek, meta jkunu qed jistabbilixxu u jimplimentaw il-politika tas-self tagħhom għandhom jallinjaw lilhom infushom mal-objettivi tal-politika industrijali tal-gvern minflok ma jivvalutaw qabel kollox il-merti ekonomiċi ta’ proġett partikolari (ara wkoll it-Taqsima 3.3.1.8 ta’ hawn taħt) (32). L-istess japplika għall-komponenti l-oħrajn tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju, għajr is-settur bankarju, huma istituzzjonalment u operazzjonalment stabbiliti b’mod li mhumiex xprunati biex itejbu l-funzjonament effiċjenti tas-swieq finanzjarji iżda biex jiżguraw il-kontroll u jippermettu l-intervent mill-Istat u mis-CCP (33).

(130) It-tielet, fil-livell tal-ambjent regolatorju, l-interventi mill-Istat fl-ekonomija jieħdu għadd ta’ forom. Pereżempju, ir-regoli dwar l-akkwist pubbliku jintużaw regolarment sabiex jintlaħqu għanijiet ta’ politika għajr l-effiċjenza ekonomika, u b’hekk jimminaw il-prinċipji bbażati fuq is-suq fil-qasam. Il-leġiżlazzjoni applikabbli tipprevedi b’mod speċifiku li l-akkwist pubbliku għandu jsir sabiex tiġi ffaċilitata l-kisba tal-għanijiet imfassla mill-politiki tal-Istat. Madankollu, in-natura ta’ dawn l-għanijiet għadha mhijiex iddefinita, u għalhekk tħalli marġni ta’ apprezzament wiesa’ għall-korpi deċiżjonali (34). B’mod simili, fil-qasam tal-investiment, il-GTĊ iżomm kontroll u influwenza sinifikanti fuq id-destinazzjoni u l-kobor kemm tal-investiment tal-Istat kif ukoll ta’ dak privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġati l-għanijiet tal-politika industrijali, bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (35).

(131) Fil-qosor, il-mudell ekonomiku Ċiniż huwa bbażat fuq ċerti assjomi bażiċi, li jipprevedu u jinkoraġġixxu bosta interventi tal-gvern. Dawn l-interventi sostanzjali tal-gvern jinsabu f’kunflitt mal-azzjoni libera tal-forzi tas-suq, li jirriżulta f’distorsjoni tal-allokazzjoni effettiva tar-riżorsi f’konformità mal-prinċipji tas-suq (36).

3.3.1.3. Distorsjonijiet sinifikanti skont l-ewwel inċiż tal-Artikolu 2(6a)(b) tar-Regolament bażiku: is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, il-kontroll jew is-superviżjoni politika jew il-gwida tal-awtoritajiet tal-pajjiż esportatur

(132) Fir-RPĊ, l-intrapriżi li joperaw taħt is-sjieda, il-kontroll u/jew is-superviżjoni politika jew il-gwida tal-Istat jirrappreżentaw parti essenzjali mill-ekonomija.

(133) Il-GTĊ u s-CCP għandhom strutturi li jiżguraw li jibqa’ jkollhom influwenza fuq l-intrapriżi, u b’mod partikolari fuq l-intrapriżi tal-Istat (SOEs). L-Istat (u f’ħafna aspetti anki s-CCP) mhux biss jifformula u jissorvelja b’mod attiv l-implimentazzjoni tal-politiki ekonomiċi ġenerali minn SOEs individwali, iżda jeżerċita wkoll id-drittijiet tiegħu li jipparteċipa fit-teħid ta’ deċiżjonijiet operazzjonali fl-SOEs. Tipikament, dan isir permezz tar-rotazzjoni ta’ uffiċjali tal-partit (cadres) bejn l-awtoritajiet tal-gvern u l-SOEs, permezz tal-preżenza ta’ membri tal-partit fuq il-korpi eżekuttivi tal-SOEs u ta’ ċelloli tal-partit fil-kumpaniji (ara wkoll it-Taqsima 3.3.1.4), kif ukoll permezz tat-tfassil tal-istruttura korporattiva tas-settur tal-SOEs (37). Inkambju, l-SOEs igawdu status partikolari fl-ekonomija Ċiniża, li jinvolvi għadd ta’ benefiċċji ekonomiċi, b’mod partikolari lqugħ mill-kompetizzjoni u aċċess preferenzjali għal inputs rilevanti, inklużi l-finanzi (38). L-elementi li jindikaw l-eżistenza ta’ kontroll mill-gvern fuq l-intrapriżi fis-settur tal-aluminju huma żviluppati aktar fit-Taqsima 3.3.1.5 ta’ hawn taħt.

(134) L-Istudju tal-OECD, ippreżentat mill-ilmentatur bħala evidenza, jirreferi għall-SOEs fis-settur tal-aluminju li fil-preżentazzjonijiet regolatorji tagħhom b’mod speċifiku jenfasizzaw kif is-sjieda tal-Istat tinfluwenza l-politiki industrijali rilevanti u kif is-sjieda tal-Istat issarraf f’appoġġ tal-gvern. B’mod aktar speċifiku, SOE partikolari ssemmi fil-prospett tal-bonds tal-2016 tagħha li hija waħda mit-52 intrapriża ewlenin tal-Istat, li għandha rwol ewlieni fil-formulazzjoni u fl-implimentazzjoni ta’ politiki fis-settur tal-enerġija, u li tirċievi appoġġ komprensiv u sostnut mill-GTĊ. Fil-prospett tal-bonds tal-2017 tagħha, SOE oħra tirreferi għall-fatt li l-gvern provinċjali rispettiv jista’ jeżerċita influwenza sinifikanti fuq il-grupp (39).

(135) Ir-RPĊ hija l-akbar produttur tal-aluminju fid-dinja, b’diversi SOEs kbar fost il-produtturi individwali ewlenin madwar id-dinja. Skont l-istimi, l-SOEs jammontaw għal aktar minn 50 % tal-output totali tal-aluminju primarju fir-RPĊ (40). Studju dwar l-industrija tal-metall mhux ferruż fir-RPĊ jindika wkoll id-direzzjoni tal-SOEs li jirrappreżentaw sehem dominanti tas-suq domestiku (41). Filwaqt li żieda fil-kapaċità fi snin riċenti hija parzjalment attribwita għal kumpaniji bi sjieda privata, tali żieda fil-kapaċità normalment tinvolvi wkoll diversi forom ta’ involviment tal-gvern (lokali), bħat-tolleranza ta’ espansjoni illegali tal-kapaċità (42). Barra minn hekk, żdiedet ukoll il-kapaċità ta’ produzzjoni tal-aluminju fost l-SOEs prinċipali, għalkemm f’livell aktar baxx (43).

(136) Minbarra li jikkontrolla l-SOEs, il-GTĊ qed jinfluwenza wkoll il-kumpaniji privati fir-RPĊ. Matul l-investigazzjoni ġie stabbilit li l-produtturi tal-prodotti tal-aluminju rrumblati ċatti rċevew sussidji mill-gvern. Pereżempju, waħda mill-kumpaniji inklużi fil-kampjun, Jiangsu Alcha Group, telenka għadd ta’ sussidji governattivi fir-rapport annwali tal-kumpanija. Għadd ta’ SOEs jippersistu fost l-esportaturi tal-prodotti tal-aluminju rrumblati ċatti, inklużi Chalco Ruimin u Southwest Aluminium Group, li huma sussidjarji ta’ Chalco, SOE taħt is-superviżjoni tal-SASAC (44).

(137) Minħabba l-livell għoli ta’ intervent mill-gvern fl-industrija tal-aluminju u sehem kbir ta’ SOEs fis-settur, anki l-produtturi privati ma jitħallewx joperaw skont il-kundizzjonijiet tas-suq. Fil-fatt, kemm l-intrapriżi pubbliċi kif ukoll dawk privati fis-settur tal-aluminju huma soġġetti wkoll għal superviżjoni u gwida politika kif stabbilit fit-Taqsima 3.3.1.5 ta’ hawn taħt.

3.3.1.4. Distorsjonijiet sinifikanti skont it-tieni inċiż tal-Artikolu 2(6a)(b) tar-Regolament bażiku: il-preżenza tal-Istat f’ditti li tippermetti lill-Istat jinterferixxi fir-rigward tal-prezzijiet jew il-kostijiet;

(138) Minbarra li jeżerċita kontroll fuq l-ekonomija permezz tas-sjieda ta’ SOEs u mezzi oħra, il-GTĊ huwa f’pożizzjoni li jinterferixxi fil-prezzijiet u fil-kostijiet permezz tal-preżenza tal-Istat fid-ditti. Filwaqt li d-dritt għall-ħatra u t-tneħħija ta’ membri kruċjali tal-maniġment fl-SOEs mill-awtoritajiet rilevanti tal-Istat, kif previst fil-leġiżlazzjoni Ċiniża, jista’ jiġi kkunsidrat li jirrifletti d-drittijiet ta’ sjieda korrispondenti, (45) iċ-ċelloli tas-CCP fl-intrapriżi, kemm dawk tal-Istat kif ukoll dawk privati, jirrappreżentaw mezz importanti ieħor li permezz tiegħu l-Istat jista’ jinterferixxi fid-deċiżjonijiet tan-negozju. Skont il-liġi tal-kumpaniji Ċiniża, f’kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (46)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, dan ir-rekwiżit jidher li mhux dejjem ġie segwit jew infurzat b’mod strett. Madankollu, minn tal-anqas l-2016, is-CCP saħħaħ il-pretensjonijiet tiegħu ta’ kontroll fuq id-deċiżjonijiet kummerċjali fl-SOEs bħala kwistjoni ta’ prinċipju politiku. Huwa rrapportat ukoll li s-CCP jeżerċita pressjoni fuq il-kumpaniji privati biex ipoġġu l-“patrijottiżmu” l-ewwel u qabel kollox u biex isegwu d-dixxiplina tal-partit (47). Fl-2017, ġie rrapportat li kienu jeżistu ċelloli tal-partiti f’70 % ta’ madwar 1,86 miljun kumpanija privata, li rriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fuq id-deċiżjonijiet kummerċjali fil-kumpaniji rispettivi tagħhom (48). Dawn ir-regoli għandhom applikazzjoni ġenerali fl-ekonomija Ċiniża kollha, fost is-setturi kollha, inkluż għall-produtturi tal-aluminju u għall-fornituri tal-inputs tagħhom.

(139) Barra minn hekk, fil-15 ta’ Settembru 2020 ġie rilaxxat dokument intitolat “Linji Gwida tal-Uffiċċju Ġenerali tal-Kumitat Ċentrali tas-CCPs dwar it-tisħiħ tal-ħidma tal-Front Magħqud fis-settur privat għall-era l-ġdida” (49), li kompla jespandi r-rwol tal-kumitati tal-partit f’intrapriżi privati. Skont il-linji gwida, it-Taqsima II.4: “Irridu nżidu l-kapaċità ġenerali tal-Parti biex imexxi l-ħidma tal-Front Magħqud fis-settur privat u jżid b’mod effettiv il-ħidma f’dan il-qasam”; u t-Taqsima III.6: “Irridu nżidu aktar il-bini tal-Partit f’intrapriżi privati u nippermettu liċ-ċelloli tal-Partit jaqdu r-rwol tagħhom b’mod effettiv bħala fortizza u nippermettu lill-membri tal-Partit biex iwettqu r-rwoli tagħhom bħala gwardji u pijunieri.” Permezz ta’ dan id-dokument, il-partit enfasizza r-rwol tal-intrapriżi privati fil- “ħidma tal-Front Magħqud” fi sforz biex jiżdied ir-rwol tas-CCP f’organizzazzjonijiet u entitajiet mhux tal-partit (50).

(140) L-eżempji li ġejjin juru x-xejra msemmija hawn fuq ta’ livell ta’ intervent mill-GTĊ li qed jiżdied fis-settur tal-aluminju.

(141) Kif ikkonstatat mill-Kummissjoni f’investigazzjoni oħra dwar ċertu fojl tal-aluminju f’rombli li joriġina miċ-Ċina (51), fl-2017, produttur tal-aluminju tal-Istat Ċiniż, China Aluminium International Engineering Corporation Limited (“Chalieco”), emenda l-Istatut ta’ Assoċjazzjoni tiegħu biex jagħti aktar prominenza lir-rwol taċ-ċelloli tal-partit fil-kumpanija. Din kienet tinkludi kapitolu sħiħ dwar il-Kumitat tal-Partit, u l-Artikolu 113 tiegħu jiddikjara: “Fit-teħid ta’ deċiżjonijiet dwar kwistjonijiet korporattivi prinċipali, il-Bord għandu jikkonsulta mal-Kumitat tal-Partit tal-Kumpanija bil-quddiem.” (52) Barra minn hekk, fir-Rapport Annwali tal-2017 (53) tagħha, Aluminium Corporation of China (“Chalco”) iddikjarat li għadd ta’ diretturi, superviżuri, u maniġment superjuri — inkluż il-President u d-Direttur Eżekuttiv, u l-President tal-Kumitat Superviżorju — huma membri tas-CCP.

(142) Fir-rigward tal-intrapriżi attivi fil-manifattura ta’ prodotti tal-aluminju rrumblati ċatti, inklużi Southwest Aluminium, Jiangsu Alcha Group u Chalco Ruimin, l-investigazzjoni wriet li l-ġestjoni ta’ dawk it-tliet kumpaniji tinkludi l-membri tas-CCP. Għadd ta’ manifatturi ta’ prodotti tal-aluminju rrumblati ċatti jorganizzaw ukoll attivitajiet ta’ bini tal-partit għall-impjegati tagħhom, pereżempju Southwest Aluminium: “sabiex jiġu implimentati r-rekwiżiti tas-Segretarju Ġenerali Xi Jinping, wara l-isforzi ta’ bini tal-partit politiku, il-Kumitat tal-Partit ta’ Southwest Aluminium (Group) Co., Ltd għandu jippromwovi bis-saħħa l-bini ta’ fergħat tal-partiti ta’ studju, jiżgura kopertura sħiħa effettiva tal-organizzazzjonijiet tal-Partit u l-ħidma tal-Partit, irawwem il-“promozzjoni doppja” tal-membri tal-Partit, u jinvolvi aħjar lill-membri tal-Partit bħala pijunieri u mudelli” (54). Xiamen Xiashun jispjega l-eżerċizzji tal-bini tal-partit bil-mod li ġej: “Xiashun jippromwovi b’mod attiv il-ħidma ta’ bini tal-partit u tat-trade unions, u jibqa’ impenjat lejn is-sistema ta’ laqgħat konġunti bejn il-Partit, il-gvern u l-ħaddiema matul is-snin, li tipprovdi pjattaforma importanti għall-impjegati biex jipparteċipaw fit-teħid tad-deċiżjonijiet, jipproteġu d-drittijiet u l-interessi tagħhom, u jibnu atmosfera armonjuża” (55). Kumpaniji oħra involuti fl-attivitajiet ta’ bini tal-partit jinkludu lil Tianjin Zhongwang Aluminium Industry, Jiangsu Alcha Group u Chalco Ruimin.

(143) Il-preżenza u l-intervent tal-Istat fis-swieq finanzjarji (ara wkoll it-Taqsima 3.3.1.8 ta’ hawn fuq) kif ukoll fil-provvista ta’ materja prima u ta’ inputs għandhom effett ta’ distorsjoni addizzjonali fuq is-suq (56). Għaldaqstant, il-preżenza tal-Istat fid-ditti, inklużi l-SOEs, fis-settur tal-aluminju u f’setturi oħra (bħas-setturi finanzjarji u tal-input) tippermetti lill-GTĊ jinterferixxi fir-rigward tal-prezzijiet u tal-kostijiet.

3.3.1.5. Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b’xi mod ieħor jinfluwenzaw il-forzi tas-suq ħieles

(144) Id-direzzjoni tal-ekonomija Ċiniża hija ddeterminata b’mod sinifikanti minn sistema elaborata ta’ ppjanar li tistabbilixxi l-prijoritajiet u tippreskrivi l-għanijiet li fuqhom jeħtiġilhom jiffukaw il-gvernijiet ċentrali u lokali. Jeżistu pjanijiet rilevanti fil-livelli kollha tal-gvern u dawn ikopru virtwalment is-setturi ekonomiċi kollha. L-objettivi stabbiliti mill-istrumenti ta’ ppjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell korrispondenti l-aktar baxx tal-gvern. B’mod ġenerali, is-sistema tal-ippjanar fir-RPĊ tirriżulta fis-sitwazzjoni fejn ir-riżorsi jintbagħtu lejn setturi ddeżinjati bħala strateġiċi jew inkella politikament importanti mill-gvern, minflok ma jiġu allokati skont il-forzi tas-suq (57).

(145) Pereżempju, il-gvern għandu rwol ewlieni fl-iżvilupp tas-settur Ċiniż tal-aluminju. Dan huwa kkonfermat fil-bosta pjanijiet, direttivi u dokumenti oħra li jappartjenu direttament jew indirettament lis-settur, li jinħarġu fil-livell nazzjonali, reġjonali u muniċipali. Permezz ta’ dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur tal-aluminju. Politiki bħal dawn għandhom impatt dirett jew indirett importanti fuq il-kostijiet tal-produzzjoni tal-prodotti tal-aluminju.

(146) F’konformità mas-sejbiet tal-Kummissjoni fil-każ ta’ ċertu fojl tal-aluminju f’rombli li joriġina miċ-Ċina (58) u fil-każ tal-estrużjonijiet tal-aluminju (miżuri provviżorji) (59), il-fatti li ġejjin huma applikabbli bl-istess mod għal dan il-prodott ikkonċernat, li huwa, b’mod simili, prodott downstream tal-aluminju.

(147) Għalkemm it-13-il Pjan ta’ Ħames Snin dwar l-Iżvilupp Ekonomiku u Soċjali (60) ma fihx dispożizzjonijiet speċifiċi dwar l-aluminju, fil-każ tal-industrija tal-metall mhux ferruż inġenerali, dan jipprevedi strateġija ta’ promozzjoni tal-kooperazzjoni dwar il-kapaċità tal-produzzjoni internazzjonali u l-manifattura tat-tagħmir. Biex jintlaħqu dawn l-għanijiet, il-pjan jikkonferma li se jsaħħaħ is-sistemi ta’ appoġġ relatati mal-pjattaformi tat-tassazzjoni, tal-finanzi, tal-assigurazzjoni, tal-investiment u tal-finanzjament, kif ukoll mal-pjattaformi tal-valutazzjoni tar-riskju (61).

(148) Il-pjan settorjali korrispondenti, il-Pjan ta’ Żvilupp għall-Industrija tal-Metall Mhux Ferruż (2016–2020) (“Pjan”) jistabbilixxi politiki u miri speċifiċi li l-gvern għandu l-għan li jilħaq għal għadd ta’ industriji tal-metalli mhux ferrużi (62), inkluż l-aluminju.

(149) Il-Pjan għandu l-għan li jtejjeb il-firxa tat-tipi ta’ prodotti li jiġu mmanifatturati mill-industrija tal-aluminju Ċiniża, fost l-oħrajn, billi tiġi appoġġata l-innovazzjoni. Dan jitlob li jkun hemm l-iżvilupp rapidu tas-sistema ta’ sjieda mħallta u li tingħata spinta lill-vitalità tal-SOEs. Huwa jipprevedi wkoll il-possibbiltà li jinħażnu stokkijiet ta’ metalli mhux ferrużi, it-titjib tas-sigurtà tar-riżorsi, inkluż l-aluminju, u jistabbilixxi miri kwantitattivi speċifiċi biex jitnaqqas il-konsum tal-enerġija, jiżdied il-proporzjon ta’ aluminju rriċiklat fil-produzzjoni u jiżdied l-użu tal-kapaċità (63).

(150) Il-Pjan jipprevedi wkoll aġġustamenti strutturali b’kontroll aktar strett fuq faċilitajiet ta’ tidwib ġodda u l-eliminazzjoni ta’ kapaċità skaduta. Huwa jipprevedi d-distribuzzjoni ġeografika tal-impjanti tal-ipproċessar, jiffoka fuq proġetti biex jiżdied l-isfruttament tar-riżorsi tal-boksajt u tal-alumina, u jkopri l-politika tal-forniment u tal-ipprezzar tal-elettriku (64).

(151) B’din il-firxa wiesgħa ta’ miżuri u politiki, il-Pjan jirrappreżenta kontinwazzjoni tal-Pjan ta’ Aġġustament u Rivitalizzazzjoni għall-Industrija tal-Metalli Mhux Ferrużi tal-2009 li ġie adottat biex jittaffew l-effetti negattivi tal-kriżi finanzjarja fuq l-industrija tal-metall mhux ferruż. L-objettivi ewlenin stabbiliti fil-pjan jinkludu, fost l-oħrajn, il-kontroll tal-volum tal-produzzjoni, ir-ristrutturar, il-provvista tal-materja prima, il-politika dwar it-taxxa tal-esportazzjoni, is-sigurtà tar-riżorsi, il-ħażna, l-innovazzjoni teknoloġika, il-politika finanzjarja u l-ippjanar u l-implimentazzjoni (65).

(152) Dokument ta’ politika ieħor immirat lejn is-settur tal-aluminju huwa l-Kundizzjonijiet Standard applikabbli għall-Industrija tal-Aluminju li nħarġu mill-MIIT fit-18 ta’ Lulju 2013 sabiex jitħaffef l-aġġustament strutturali u titrażżan l-espansjoni diżorganizzata tal-kapaċitajiet ta’ tidwib tal-aluminju. Il-Kundizzjonijiet Standard jintroduċu kwantitajiet minimi ta’ produzzjoni għal impjanti ġodda, standards ta’ kwalità u sigurtà tal-provvista għall-boksajt u għall-alumina li jiġu importati u fornuti b’mod domestiku. Il-Kundizzjonijiet Standard jindikaw li l-MIIT hija l-awtorità inkarigata mill-istandardizzazzjoni u mill-ġestjoni tal-industrija tal-aluminju, kif ukoll mill-pubblikazzjoni tal-lista ta’ kumpaniji awtorizzati biex joperaw fl-industrija tal-aluminju (66).

(153) Fl-Opinjoni ta’ Gwida dwar il-ħolqien ta’ ambjent tas-suq eċċellenti, it-trawwim tal-aġġustament u t-trasformazzjoni strutturali tal-industrija tal-metall mhux ferruż u ż-żieda fil-benefiċċji maħruġa mill-Uffiċċju Ġenerali tal-Kunsill tal-Istat fl-2016 (2016/42) (67), l-awtoritajiet Ċiniżi jiddikjaraw bħala objettivi ewlenin “l-ottimizzazzjoni tal-istruttura tal-industrija tal-metall mhux ferruż; L-ibbilanċjar tal-provvista u d-domanda ta’ kategoriji ta’ prodotti ewlenin; Iż-żamma tar-rata ta’ użu tal-kapaċità tal-produzzjoni tal-aluminju elettrolitiku ogħla minn 80 %; Iż-żieda b’mod sinifikanti tal-kapaċità tas-sigurtà tal-provvista tar-riżorsi minerali għall-minerali bħar-ram u l-aluminju” (68). Id-dokument jippreskrivi wkoll “il-kontroll b’mod strett tal-kapaċità l-ġdida tal-produzzjoni.” Biex jinkiseb dan, l-Istat jirrikjedi li: “Jiżgura l-implimentazzjoni ta’ proġetti ta’ kostruzzjoni ġodda tal-aluminju elettrolitiku indispensabbli (riformati, estiżi); […] Juża s-superviżjoni soċjali u għodod oħra; Iżid l-isforzi ta’ superviżjoni u spezzjoni; Jinvestiga b’mod strett u jittratta proġetti ġodda tal-aluminju elettrolitiku li jiksru r-regolamenti”’ (69). Dawn id-dispożizzjonijiet juru l-grad sostanzjali tal-intervent tal-GTĊ fis-settur tal-metalli mhux ferrużi, inkluż is-settur tal-aluminju.

(154) L-interferenza mill-Istat imsemmija hawn fuq fil-funzjonament tas-settur tal-aluminju permezz ta’ dokumenti tal-ippjanar hija riflessa wkoll fil-livell provinċjali. Pereżempju, l-Avviż tal-Gvern tal-Provinċja ta’ Shandong dwar il-pjan ta’ implimentazzjoni għall-aċċellerazzjoni tal-iżvilupp ta’ kwalità għolja tas-seba’ industriji intensivi fl-enerġija (2018/248) tas-6 ta’ Novembru 2018 jirrikjedi “t-trawwim tal-estensjoni tal-katina tal-industrija tal-aluminju elettrolitiku” permezz tal-azzjonijiet li ġejjin: “Iż-żieda ulterjuri tal-proporzjon tal-ipproċessar fin u fil-fond ta’ aluminju elettrolitiku likwidu u materjali għall-ipproċessar tal-aluminju; Il-ħeffa u t-trawwim tal-estensjoni tal-katina tal-industrija tal-aluminju għal prodotti lesti u prodotti ta’ kwalità għolja; L-espansjoni tal-użu ta’ materjali tal-aluminju ta’ kwalità għolja; Iż-żieda tal-possibbiltajiet ta’ żvilupp tal-industrija tal-ipproċessar tal-aluminju (70).”

(155) L-Istat ilu jintervjeni fil-funzjonament tas-settur tal-aluminju għal ħafna snin qabel il-ħruġ tad-dokumenti ta’ politika msemmija hawn fuq, li, pereżempju, huwa spjegat mil-Linji Gwida għall-Aċċellerazzjoni tar-Ristrutturar tal-Industrija tal-Aluminju (“Linji Gwida dwar ir-Ristrutturar”) (71), maħruġa mill-NDRC f’April 2006. Din tal-aħħar qieset l-aluminju bħala prodott fundamentali fl-iżvilupp tal-ekonomija nazzjonali. Il-Linji Gwida dwar ir-Ristrutturar jiddikjaraw li, fl-implimentazzjoni tal-Politika għall-Iżvilupp Industrijali approvata mill-Kunsill tal-Istat, għandhom jintlaħqu objettivi speċifiċi f’ċerti oqsma. Dawn l-oqsma kienu: It-tisħiħ tal-konċentrazzjoni fl-industrija; L-aċċess għal kapital finanzjarju (ara wkoll it-Taqsima 3.3.1.8 ta’ hawn taħt); L-organizzazzjoni tal-industrija; Il-kontroll strett tal-esportazzjonijiet tal-aluminju elettrolitiku; u L-eliminazzjoni tal-kapaċità li tkun skadiet.

(156) Barra minn hekk, l-Istat Ċiniż kien qed jinterferixxi mal-moviment ħieles tal-forzi tas-suq fis-settur tal-prodotti tal-aluminju upstream, u b’hekk fil-produzzjoni ta’ inputs u ta’ inputs għall-inputs, li jintużaw mill-produtturi tal-prodott ikkonċernat. F’dak ir-rigward, pereżempju, l-Avviż dwar it-trawwim tal-iżvilupp ordnat tal-Industrija tal-Alumina (2018/1655) maħruġ fit-28 ta’ Diċembru 2018 mill-Uffiċċju Ġenerali tal-MIIT (72) jistipula — fir-rigward tal-alumina (input ewlieni fil-produzzjoni tal-aluminju primarju) — li “iggwidata mill-ideoloġija soċjalista ta’ Xi Jinping b’karatteristiċi Ċiniżi f’era ġdida, [il-partijiet rilevanti kollha għandhom] jimplimentaw b’mod komprensiv u sħiħ l-ispirtu tad-19-il Kungress Nazzjonali tal-Partit; żamma mal-orjentazzjoni ġenerali tal-istabbiltà fix-xogħol li jkun għaddej; żamma mal-kunċett ta’ żvilupp ġdid; fokus fuq ir-riformi strutturali min-naħa tal-provvista; użu sħiħ mir-rwol deċiżiv tas-suq fl-allokazzjoni tar-riżorsi, fl-involviment aħjar tal-gvern, […] fl-indirizzar tal-ħtiġijiet tal-iżvilupp domestiku, u fil-promozzjoni ta’ żvilupp ordnat u b’saħħtu tal-industrija tal-alumina.” (73) L-istess dokument jiddikjara li “l-Kummissjonijiet għall-Iżvilupp u r-Riforma provinċjali u l-amministrazzjonijiet tal-MIIT għandhom: iżommu ruħhom aġġornati dwar l-iżviluppi attwali fl-industrija tal-alumina fir-reġjun tagħhom; jikkombinaw l-iżvilupp